AN COIMISIÚN EORPACH An Bhruiséil,30.11.2022 COM(2022) 687 final TEACHTAIREACHT ÓN gCOIMISIÚN CHUIG AN gCOMHAIRLE maidir leis na bearta feabhais ar thug an Ungáir fógra fúthu faoi Rialachán (AE, Euratom) 2020/2092 chun buiséad an Aontais a chosaint



(1)Tagann an Teachtaireacht seo sna sála ar an togra ón gCoimisiún Eorpach le haghaidh cinneadh cur chun feidhme ón gComhairle maidir le bearta chun buiséad an Aontais a chosaint ar sháruithe ar phrionsabail an smachta reachta san Ungáir (‘Togra le haghaidh Cinneadh Cur Chun Feidhme’) an 18 Meán Fómhair 2022. Tugann sé an fhaisnéis is gá don Chomhairle chun cinneadh a dhéanamh de bhun Airteagal 6(10) de Rialachán (AE, Euratom) 2020/2092 ó Pharlaimint na hEorpa agus ón gComhairle an 16 Nollaig 2020 maidir le córas ginearálta coinníollachta chun buiséad an Aontais a chosaint (‘an Rialachán maidir le Coinníollacht’) roimh an 19 Nollaig 2022. (2)Tionscnaíodh an nós imeachta faoin Rialachán maidir le Coinníollacht trí fhógra i scríbhinn a tarchuireadh chuig an Ungáir an 27 Aibreán 2022 (‘Fógra’). An 18 Meán Fómhair 2022, ghlac an Coimisiún Eorpach (‘an Coimisiún’) an Togra le haghaidh Cinneadh Cur Chun Feidhme i gcomhréir le hAirteagal 6(9) den Rialachán maidir le Coinníollacht. (3)Sa Togra le haghaidh Cinneadh Cur Chun Feidhme, chuir an Coimisiún i láthair a mheasúnú ar na bearta feabhais atá beartaithe mar a chuir Rialtas na hUngáire i láthair iad chun aghaidh a thabhairt ar thorthaí an Choimisiúin. Go sonrach, deir aithris (28) den togra le haghaidh Cinneadh Cur Chun Feidhme ‘ó tharla go mbaineann na saincheisteanna a sainaithníodh san Ungáir leis an gcreat dlíthiúil agus, go feadh méid mór, le cleachtais riaracháin, an measúnú ar leordhóthanacht na mbeart feabhais arna moladh ag an Ungáir chun a n‑aidhm a bhaint amach maidir le deireadh a chur leis na sáruithe agus/nó leis na rioscaí do leasanna airgeadais an Aontais, beidh sé ag brath ar an anailís ar shonraí na mbeart agus ar chur chun feidhme ceart, iomlán agus éifeachtach na bpríomhchéimeanna cur chun feidhme go léir mar a shonraítear sna hamlínte ábhartha arna gcur isteach ag an Ungáir an 22 Lúnasa. I ndáil leis sin, is gá fós don Ungáir cuid mhór de na príomhchéimeanna a dhéanamh le haghaidh na mbeart feabhais a mholtar’. Tá na príomhchéimeanna cur chun feidhme le feiceáil freisin san Iarscríbhinn a ghabhann le meabhrán míniúcháin an Togra le haghaidh Cinneadh Cur Chun Feidhme (na ‘Príomhchéimeanna Cur Chun Feidhme’). (4)In aithrisí 11 agus 12, tugtar achoimre sa Togra le haghaidh Cinneadh Cur Chun Feidhme ar thorthaí an Choimisiúin san Fhógra maidir le cásanna arb ionann iad agus sáruithe ar phrionsabail an smachta reachta agus na cásanna lena mbaineann sáruithe den sórt sin san Ungáir atá díobhálach do bhainistíocht fhónta airgeadais bhuiséad an Aontais nó do leasanna airgeadais an Aontais, nó a d’fhéadfadh rioscaí a chruthú ina leith. Baineann na torthaí le neamhrialtachtaí, easnaimh agus laigí sistéamacha tromchúiseacha i nósanna imeachta soláthair phoiblí, as a dtagann comhchruinniú dámhachtainí conarthaí, easnaimh thromchúiseacha i sannadh creat-comhaontuithe, neamhchur i bhfeidhm rialacha soláthair phoiblí agus rialacha coinbhleachta leasa maidir le ‘hiontaobhais leasa phoiblí’ agus na heintitis a bhainistíonn siad, agus easpa trédhearcachta maidir le bainistiú cistí ag na hiontaobhais sin. Ina theannta sin, bhain na torthaí freisin le teorainneacha ar imscrúdú agus ionchúiseamh éifeachtach gníomhaíochta coiriúla líomhnaithe, saincheisteanna a bhaineann le heagrú na seirbhísí ionchúisimh, agus easpa creata um fhrithéilliú atá feidhmiúil agus éifeachtach. Mheas an Coimisiún go léirítear leis na saincheisteanna sin, agus le hatarlú na saincheisteanna sin le himeacht ama, neamhábaltacht, cliseadh nó neamhthoilteanas sistéamach, ó thaobh údaráis na hUngáire de, cosc a chur ar chinntí atá ag sárú an dlí is infheidhme, a mhéid a bhaineann le soláthar poiblí agus coinbhleachtaí leasa, agus ar an gcaoi sin, dul i ngleic go leordhóthanach le rioscaí éillithe. Is sáruithe ar phrionsabal an smachta reachta iad, go háirithe prionsabail na deimhneachta dlíthiúla agus an toirmisc ar threallachas na gcumhachtaí feidhmiúcháin agus is cúis imní iad a mhéid a bhaineann le scaradh na gcumhachtaí. (5)In Aithris 38 den Togra le haghaidh Cinneadh Cur Chun Feidhme mheas an Coimisiún: ‘na bearta feabhais a mholtar, nuair a chuirtear le chéile iad, bheadh siad in ann aghaidh a thabhairt, i bprionsabal, ar na saincheisteanna a bhaineann le neamhrialtachtaí, easnaimh agus laigí sistéamacha sa soláthar poiblí, rioscaí coinbhleachtaí leasa, agus ábhair imní maidir le ‘hiontaobhais leasa phoiblí’, chomh maith leis na forais bhreise maidir le himscrúdú, ionchúiseamh agus an creat um fhrithéilliú, ar choinníoll go gcuirtear chun feidhme na bearta uile i gceart agus go héifeachtach’. (6)Dúradh in Aithris 39 freisin go raibh na rialacha mionsonraithe cur chun feidhme maidir leis na bearta feabhais a mholtar fós le cinneadh, go háirithe conas a dhéanfaí príomh-eilimintí na mbeart a thrasuí sna téacsanna dlíthiúla iarbhír atá le glacadh chun na bearta feabhais a chur chun feidhme. Meabhraíodh freisin in Aithris 39, i bhfianaise go mbaineann roinnt de na saincheisteanna a sainaithníodh san Ungáir ní hamháin le hathruithe ar an gcreat dlíthiúil, ach go háirithe le cur chun feidhme nithiúil na n‑athruithe sa chleachtas, agus go n‑éilíonn na hathruithe sin tréimhse ama níos faide chun torthaí nithiúla a bhaint amach, go dtí go gcuirfear chun feidhme ar a laghad na príomheilimintí de roinnt de na bearta feabhais tráth an Togra le haghaidh Cinneadh Cur Chun Feidhme, mar a léirítear in amlínte na mbeart feabhais a thíolaic an Ungáir an 22 Lúnasa, go bhfuil baol ann fós do bhuiséad an Aontais. Go dtí go dtiocfaidh na príomhthéacsanna reachtacha i bhfeidhm lena gcuirfí chun feidhme go leor de na bearta feabhais atá beartaithe, agus an measúnú atá sa Mheabhrán Míniúcháin á chur san áireamh, chomh maith leis an bhféidearthacht nach gcuirfí na bearta chun feidhme i gceart, nó go ndéanfaí a n‑éifeachtacht a lagú i sonraí na mbeart, mheas an Coimisiún an riosca a thiocfadh as sin do bhuiséad an Aontais agus mhol sé bearta don Chomhairle faoi Airteagal 6(9) den Rialachán maidir le Coinníollacht. (7)Ar an mbonn sin, mhol an Coimisiún go gcuirfí ar fionraí 65 % de na gealltanais faoi thrí chlár beartais Chomhtháthaithe faoin gCreat Airgeadais Ilbhliantúil 2021-2027, is é sin (i) Clár Oibríochtúil um an gComhshaol agus um Éifeachtúlacht Fuinnimh Plus, (ii) an Clár Oibríochtúil Comhtháite um Iompar Plus, agus (iii) an Clár Oibríochtúil um Fhorbairt Chríochach agus Lonnaíochta Plus. Maidir leis an gcás nach bhformheasfaí na cláir sin faoin am a nglacfaidh an Chomhairle a cinneadh, mhol an Coimisiún go gcuirfí formheas ceann amháin nó níos mó díobh ar fionraí. Thairis sin, mhol an Coimisiún go mbeadh toirmeasc ar ghealltanais dhlíthiúla nua a dhéanamh le haon iontaobhas leasa phoiblí agus le haon eintiteas a choinníonn siad ar bun faoi aon chlár de chuid an Aontais faoi bhainistíocht dhíreach nó indíreach. (8)Léirigh an Togra le haghaidh Cinneadh Cur Chun Feidhme tiomantas na hUngáire tuarascáil a chur faoi bhráid an Choimisiúin, faoin 19 Samhain 2022, maidir le cur chun feidhme na mbeart feabhais a thíolaic an Ungáir. Sa Togra le haghaidh Cinneadh Cur Chun Feidhme, luaigh an Coimisiún freisin go gcoinneodh sé an Chomhairle ar an eolas maidir le haon ghné ábhartha a bhféadfadh tionchar a bheith aici ar a mheasúnú. (9)Tar éis an phlé idir údaráis na hUngáire agus seirbhísí an Choimisiúin, fuair an Coimisiún faisnéis ón Ungáir an 19 Samhain 2022 maidir leis na gníomhaíochtaí a rinneadh chun na gealltanais a thug Rialtas na hUngáire a chur chun feidhme. (10)Tar éis breithniú a dhéanamh anois ar na bearta feabhais i bhfianaise a gcur chun feidhme níos mionsonraithe ag an Ungáir, tugtar leis an Teachtaireacht seo an fhaisnéis is gá don Chomhairle chun cinneadh a dhéanamh maidir leis an Togra le haghaidh Cinneadh Cur Chun Feidhme. Tá an measúnú sa Teachtaireacht seo bunaithe ar na doiciméid a fuarthas ó údaráis na hUngáire faoin 19 Samhain 2022, is é sin scoithdháta an mheasúnaithe. Measúnú ar leordhóthanacht na mbeart feabhais arna dtíolacadh ag an Ungáir agus ar an dul chun cinn atá déanta ina leith (11)Tar éis an Togra le haghaidh Cinneadh Cur Chun Feidhme a ghlacadh, rinne an Coimisiún anailís ar shonraí na ngníomhartha dlí ábhartha arna dtíolacadh ag an Ungáir agus ar chomhlíonadh na bPríomhchéimeanna Cur Chun Feidhme go háirithe. Ar an mbonn sin, rinne sé measúnú ar leordhóthanacht na 17 mbeart feabhais a thíolaic an Ungáir i litir an 22 Lúnasa 2022 chun aghaidh a thabhairt ar thorthaí an Choimisiúin san Fhógra, arna chomhlánú le gealltanais bhreise a tugadh i litir an 13 Meán Fómhair 2022 (‘Litir Mheán Fómhair’), agus an dul chun cinn a rinneadh maidir lena gcur chun feidhme faoin 19 Samhain 2022 á chur san áireamh. Chuir an Coimisiún san áireamh freisin an litir maidir le cur chun feidhme na mbeart feabhais a sheol Aire Dlí agus Cirt na hUngáire Varga chuig an gCoimisinéir Hahn an 19 Samhain 2022 (‘Litir mhí na Samhna’). (12)Is iad seo a leanas na bearta feabhais: I.Athneartú a dhéanamh ar chosc, brath agus ceartú neamhdhleathachtaí agus neamhrialtachtaí a bhaineann le cur chun feidhme chistí an Aontais trí Údarás Sláine nua-bhunaithe; II.Tascfhórsa um Fhrithéilliú; III.An Creat um Fhrithéilliú a neartú; IV.Trédhearcacht a áirithiú maidir leis an úsáid a bhaineann fondúireachtaí bainistíochta sócmhainní leasa phoiblí as tacaíocht ón Aontas; V.Nós imeachta sonrach a thabhairt isteach i gcás coireanna speisialta a bhaineann le feidhmiú údaráis phoiblí nó le bainistiú maoine poiblí; VI.Sásraí iniúchóireachta agus rialaithe a neartú chun úsáid fhónta thacaíocht an Aontais a ráthú;

VII.Laghdú a chur ar sciar na nósanna imeachta tairisceana ina bhfuil tairiscintí aonair a mhaoinítear ó chistí an Aontais; VIII.Laghdú a chur ar sciar na nósanna imeachta tairisceana ina bhfuil tairiscintí aonair a mhaoinítear ón mbuiséad náisiúnta; IX.Uirlis tuairiscithe tairisceana aonair a fhorbairt chun faireachán a dhéanamh agus tuarascáil a thabhairt ar sholáthair phoiblí a dhúntar trí thairiscintí aonair; X.An Córas Leictreonach Soláthair Phoiblí (EPS) a fhorbairt chun trédhearcacht a mhéadú; XI.Creat measúnaithe feidhmíochta a fhorbairt lena measúnaítear éifeachtacht agus cost-éifeachtúlacht na soláthar poiblí; XII.Plean gníomhaíochta a ghlacadh chun an leibhéal iomaíochais sa soláthar poiblí a mhéadú; XIII.Oiliúint le tabhairt do mhicrifhiontair agus fiontair bheaga agus mheánmhéide maidir le cleachtais soláthair phoiblí; XIV.Scéim tacaíochta a bhunú chun cúiteamh a dhéanamh ar na costais a bhaineann le bheith rannpháirteach i soláthar poiblí micrifhiontar agus fiontar beag agus meánmhéide; XV.Arachne a chur i bhfeidhm; XVI.Comhar le OLAF a neartú; agus XVII.Gníomh reachtach a ghlacadh lena n‑áirithítear trédhearcacht fheabhsaithe i ndáil le caiteachas poiblí. (13)Le 13 cinn de na bearta feabhais, leagtar síos Príomhchéimeanna Cur Chun Feidhme atá le comhlíonadh faoin 19 Samhain 2022. I gcás ceithre bheart feabhais, is é sin bearta feabhais (viii.) agus (xii.) go (xiv.), chuir an Coimisiún in iúl nach raibh aon Phríomhchéim Cur Chun Feidhme láithreach ann, toisc go dteastaíonn tréimhse cur chun feidhme níos faide uathu. (14)Chun na spriocdhátaí a leagtar síos sna Príomhchéimeanna Cur Chun Feidhme a chomhlíonadh, lean an Ungáir ar aghaidh le glacadh roinnt gníomhartha reachtacha idir deireadh mhí Mheán Fómhair agus tús mhí Dheireadh Fómhair 2022. Mar sin féin, bhí gá le dianphlé idir údaráis na hUngáire agus seirbhísí an Choimisiúin chun iarracht a dhéanamh chun a áirithiú go mbeadh na gníomhartha sin ailínithe go hiomlán leis na bearta feabhais agus go mbeidís éifeachtach. Dá gcloífí le foclaíocht agus le spiorad na mbeart feabhais roimhe sin, lena n‑áiritheofaí a n‑éifeachtacht, dhéanfaí foráil maidir le próiseas níos rianúla agus leis an measúnú nuashonraithe seo a chur i láthair níos luaithe. Chuir Rialtas na hUngáire ‘pacáiste seirbhíse’ mar a thugtar air faoi bhráid an Tionóil Náisiúnta an 15 Samhain 2022, ina raibh roinnt leasuithe beartaithe ar na téacsanna dlíthiúla a glacadh ag deireadh mhí Mheán Fómhair agus ag tús mhí Dheireadh Fómhair 2022. Dhá dhréachtbhille atá sa phacáiste seirbhíse, ceann amháin (T/2033) lena ghlacadh i gcomhréir leis an ngnáthnós imeachta, a ndearnadh an vótáil chríochnaitheach ina leith an 22 Samhain 2022, agus an dréachtbhille eile (T/2032) lena ghlacadh i gcomhréir leis an nós imeachta is infheidhme maidir le gníomhartha bunúsacha (a mbíonn tromlach dhá thrian ag teastáil uathu), agus tá an vótáil chríochnaitheach ina leith socraithe don 6 Nollaig 2022. Mar thoradh air sin, féadfar leasuithe a bhaineann le cur chun feidhme birt feabhais aonair a roinnt sa dá bhille sin, lena ngabhfaidh dátaí éagsúla glactha. Níor shroich an leagan oibre Béarla den phacáiste seirbhíse sin seirbhísí an Choimisiúin ach go déanach an 18 Samhain 2022. (15)I gcomhréir leis an Rialachán maidir le Coinníollacht, agus i bhfianaise Airteagail 4 agus 6 de, is gá a chinneadh, leis an measúnú ar leordhóthanacht na mbeart feabhais, an bhfuil na bearta sin, mar a glacadh iad agus i bhfianaise a sonraí, in ann deireadh a chur leis na sáruithe ábhartha ar phrionsabail an smachta reachta agus/nó leis na tionchair nó na rioscaí do bhainistíocht fhónta airgeadais bhuiséad an Aontais agus do leasanna airgeadais an Aontais, agus, dá bhrí sin, teacht ar an gconclúid nach bhfuil na coinníollacha maidir le cur i bhfeidhm an Rialacháin á gcomhlíonadh a thuilleadh. (16)Tá an measúnú atá ann faoi láthair gan dochar d’aon ghníomhaíocht a d’fhéadfadh an Coimisiún a dhéanamh amach anseo i gcás athruithe ar na gníomhartha dlí ábhartha nó ar a rialacha cur chun feidhme, nó i gcás nach gcuirfear na bearta feabhais chun feidhme go héifeachtach, nó i gcás go scoirfear de na bearta sin a chur chun feidhme go héifeachtach nó i gcás nach mbeidh na torthaí a bhfuil coinne leo mar thoradh orthu. Ar an mbonn sin, forchoimeádann an Coimisiún an ceart chun athmhachnamh a dhéanamh ar a sheasamh maidir le gach ceann de na saincheisteanna, agus, má chomhlíontar na coinníollacha uile faoin Rialachán maidir le Coinníollacht, forchoimeádann sé an ceart chun tús a chur le nós imeachta nua. (17)Le Litir mhí na Samhna, thug Rialtas na hUngáire gealltanas tuairisc a thabhairt don Choimisiún maidir le cur chun feidhme na mbeart feabhais uile ar bhonn ráithiúil agus gan choinníoll go dtí an 31 Nollaig 2028, i.e. faoi dheireadh na bliana ina rachadh an chéad sainordú sé bliana de chuid bhord an Údaráis Sláine in éag. Gan dochar do na bearta atá beartaithe chun buiséad an Aontais a chosaint, leanfaidh an Coimisiún d’fhaireachán a dhéanamh ar chur chun feidhme ceart, iomlán agus éifeachtach na mbeart feabhais uile, lena n‑áirítear cur chun feidhme na gcéimeanna uile a bhfuil gealltanas tugtha ag an Ungáir ina leith sna bearta feabhais, lena n‑áirítear iad siúd lena gceanglaítear tréimhse cur chun feidhme níos faide (i.e. tar éis an 19 Samhain 2022), agus aon ghealltanas breise arna thabhairt ag an Ungáir i gcomhthéacs na mbeart feabhais. I.Athneartú a dhéanamh ar chosc, brath agus ceartú neamhdhleathachtaí agus neamhrialtachtaí a bhaineann le cur chun feidhme chistí an Aontais trí Údarás Sláine nua-bhunaithe (18)Thug Rialtas na hUngáire gealltanas Údarás Sláine a bhunú a mbeidh sé mar chuspóir aige cosc, brath agus ceartú calaoise, coinbhleachtaí leasa agus éillithe a threisiú chomh maith le cosc, brath agus ceartú neamhdhleathachtaí agus neamhrialtachtaí eile a bhaineann le haon tacaíocht airgeadais ón Aontas a chur chun feidhme a threisiú. Chun na críche sin, thug an Ungáir gealltanas cumhachtaí fairsinge a thabhairt don Údarás Sláine. Thug sé gealltanas freisin i dtaobh rialacha sonracha maidir le bord an Údaráis Sláine a cheapadh agus maidir le rannpháirtíocht coiste um incháilitheacht (an ‘Coiste um Incháilitheacht’) atá dírithe ar a ráthú go mbeidh an tÚdarás Sláine agus comhaltaí a bhoird go hiomlán neamhspleách. (19)Is beart cothrománach é cruthú an Údaráis Sláine, comhlacht nua i gcomhthéacs na hUngáire, arb é is aidhm dó na sáruithe sistéamacha ar an smacht reachta a bhaineann le soláthar poiblí a dhéanann difear do leasanna airgeadais an Aontais a leigheas. Tá sé ar cheann de na príomhbhearta feabhais atá molta ag an Ungáir. (20)Ba iad seo a leanas na Príomhchéimeanna Cur Chun Feidhme don bheart seo: (i) Cinneadh ón Rialtas a ghlacadh lena bhforáiltear maidir le cúram a chur ar an Údarás Sláine agus maidir leis an amlíne i dtaobh bhunú an Údaráis Sláine faoin 5 Meán Fómhair 2022, (ii) dréacht-Acht maidir le bunú an Údaráis Sláine a chur faoi bhráid an Tionóil Náisiúnta faoin 30 Meán Fómhair 2022, (iii) an bord a cheapadh faoin 4 Samhain 2022 agus (iv) tús a chur le gníomhaíochtaí iarbhír an Údaráis Sláine amhail ón 19 Samhain 2022.

(21)Rinne an Ungáir na céimeanna seo a leanas chun aghaidh a thabhairt ar na Príomhchéimeanna Cur Chun Feidhme. (22)An 5 Meán Fómhair 2022, ghlac Rialtas na hUngáire Cinneadh 1424/2022 ón Rialtas maidir le cúraimí a bhaineann le húdarás neamhspleách a bhunú a oibríonn chun neamhdhleathachtaí agus neamhrialtachtaí a bhaineann le cur chun feidhme chistí an Aontais a chosc, a bhrath agus a cheartú. Tháinig an Cinneadh ón Rialtas sin i bhfeidhm an 6 Meán Fómhair 2022. (23)An 23 Meán Fómhair 2022, chuir Rialtas na hUngáire an dréacht-Acht a raibh sé d’aidhm aige an tÚdarás Sláine a bhunú faoi bhráid an Tionóil Náisiúnta. An 4 Deireadh Fómhair 2022, ghlac an Tionól Náisiúnta an tAcht lena mbunaítear an tÚdarás Sláine (Acht XXVII de 2022 maidir le rialú ar úsáid chistí buiséid an Aontais Eorpaigh, an ‘tAcht um Údarás Sláine’), a fógraíodh an 10 Deireadh Fómhair 2022 agus a tháinig i bhfeidhm an 11 Deireadh Fómhair 2022. Phléigh údaráis na hUngáire roinnt leasuithe ar an Acht um Údarás Sláine le seirbhísí an Choimisiúin; tugadh isteach formhór na leasuithe sa chuid sin den phacáiste seirbhíse ar vótáil an Tionól Náisiúnta ina leith an 22 Samhain 2022. Mar sin féin, cuireadh isteach na leasuithe a bhaineann le cumhachtaí an Údaráis Sláine i ndáil le dearbhuithe sócmhainní sa chuid den phacáiste seirbhíse a bhfuil vótáil chríochnaitheach ina leith socraithe don 6 Nollaig 2022. Tar éis dóibh an pacáiste seirbhíse a chur faoi bhráid an Tionóil Náisiúnta, sheol údaráis na hUngáire dréacht-téacs dlíthiúil athbhreithnithe den Acht um Údarás Sláine chuig an gCoimisiún an 16 Samhain 2022. An tAcht leasaitheach maidir le formhór na leasuithe, glacadh é an 22 Samhain 2022 agus léiríonn sé na hathruithe a áirítear sa téacs dlíthiúil a fuair an Coimisiún an 16 Samhain 2022. Níl an Coimisiún in ann a mheas an dtiocfaidh na leasuithe maidir le dearbhuithe sócmhainní, a bhfuil vótáil ina leith sa Tionól Náisiúnta sceidealaithe don 6 Nollaig 2022, i bhfeidhm mar a mholtar nó an gcuirfear síos tuilleadh leasuithe roimh an dáta glactha. (24)Maidir leis an dréacht-Acht um Údarás Sláine a ullmhú, bhí gealltanas tugtha ag Rialtas na hUngáire dul i gcomhairle go forleathan le páirtithe leasmhara náisiúnta agus idirnáisiúnta, comhairle beartais na hEagraíochta um Chomhar agus Forbairt Eacnamaíochta (ECFE) a lorg agus na moltaí gaolmhara a chur san áireamh. Chomh maith le dul i gcomhairle leis an gCoimisiún, chuaigh Rialtas na hUngáire i gcomhairle go héifeachtach le ECFE, a chuir moltaí maidir le dréachtú ar fáil an 27 Meán Fómhair 2022. An 4 Samhain, chuir rialtas na hUngáire ECFE ar an eolas faoin gcaoi ar thug sé aghaidh ar thuairimí ECFE san Acht um Údarás Sláine a fógraíodh an 10 Deireadh Fómhair 2022. Ina theannta sin, chuaigh Rialtas na hUngáire i gcomhairle le Comhairle na hEorpa maidir leis an dréacht-Acht um Údarás Sláine an 15 Meán Fómhair 2022. Chuir Comhairle na hEorpa barúlacha ar fáil an 13 Deireadh Fómhair 2022, tar éis an tAcht um Údarás Sláine a fhógairt an 10 Deireadh Fómhair 2022. Thug Rialtas na hUngáire freagra an 16 Samhain 2022, tar éis leasuithe ar an Acht um Údarás Sláine a chur isteach mar chuid de phacáiste seirbhíse an 15 Samhain 2022. Chuir Rialtas na hUngáire tuairimí áirithe nó moltaí áirithe maidir le dréachtú san áireamh, lena n‑áirítear moltaí ón gCoimisiún a bhí i gcomhréir le seasaimh ECFE agus Chomhairle na hEorpa. Mhínigh údaráis na hUngáire cén fáth nárbh fhéidir tuairimí nó moltaí áirithe a chur san áireamh. Ar an mbonn sin, measann an Coimisiún gur chomhlíon Rialtas na hUngáire na gealltanais ábhartha sa bheart feabhais maidir leis an bpróiseas comhairliúcháin. Tugann an Coimisiún dá aire gur glacadh le roinnt moltaí agus gur léiríodh iad sa téacs dlíthiúil ach nár glacadh le roinnt eile agus nár léiríodh iad sin sa téacs dlíthiúil. A mhéid a léiríodh moltaí áirithe, measann an Coimisiún gur rannchuidigh comhairliúchán ECFE agus Chomhairle na hEorpa le dearadh an Achta um Údarás Sláine a fheabhsú. (25)A mhéid a bhaineann le roghnú agus ceapadh bhord an Údaráis Sláine, ghníomhaigh údaráis ábhartha na hUngáire i gcomhréir leis an amlíne agus leis na buncheanglais a leagadh síos sa bheart feabhais arb é is aidhm dó a ráthú go mbeidh an tÚdarás Sláine agus comhaltaí a bhoird go hiomlán neamhspleách. An 23 Meán Fómhair 2022, d’eisigh Ard-Stiúrthóir na hArd-Stiúrthóireachta um Iniúchóireacht ar Chistí Eorpacha (‘EUTAF’) glao oscailte idirnáisiúnta ar léiriú spéise maidir le roghnú an triúr comhaltaí den Choiste um Incháilitheacht, bunaithe ar na critéir arna mbunú leis an mbeart feabhais. An 11 Deireadh Fómhair 2022, cheap Ard-Stiúrthóir EUTAF an triúr comhaltaí den Choiste um Incháilitheacht. An 14 Deireadh Fómhair 2022, d’fhoilsigh an Coiste um Incháilitheacht glao ar iarratais le haghaidh bhord an Údaráis Sláine bunaithe ar na critéir arna mbunú leis an mbeart feabhais, agus sprioc-am an 25 Deireadh Fómhair 2022 ag gabháil leis. An 28 Deireadh Fómhair 2022, d’eisigh an Coiste um Incháilitheacht liosta na n‑iarrthóirí incháilithe don phost mar Uachtarán agus Leas-Uachtaráin bhord an Údaráis Sláine. Ar an dáta céanna, d’fhoilsigh Uachtarán na hOifige Iniúchóireachta Stáit an ghreille mheastóireachta a úsáidfear chun comhaltaí an bhoird a roghnú. An 3 Samhain 2022, d’ainmnigh Uachtarán na hOifige Iniúchóireachta Stáit na comhaltaí roghnaithe, ar cheap Uachtarán na Poblachta iad an 4 Samhain 2022. (26)Le próiseas roghnúcháin chomhaltaí bhord an Údaráis Sláine, comhlíonadh na gealltanais faoin mbeart feabhais go foirmiúil. Mar sin féin, tugann an Coimisiún dá aire, bunaithe ar fhaisnéis a d’fhoilsigh an Oifig Iniúchóireachta Stáit, gur ceapadh an dara Leas-Uachtarán ar an mbord cé go raibh líon pointí níos airde faighte ag iarrthóirí eile sa phróiseas roghnúcháin. De réir na faisnéise a chuir údaráis na hUngáire ar fáil do sheirbhísí an Choimisiúin, lean sé sin próiseas inar tugadh an deis d’ainmnitheach an phoist mar Uachtarán an bhoird beirt iarrthóirí a chur faoi agallamh do phost an dara Leas-Uachtarán. Rinneadh an rogha ansin bunaithe ar aiseolas ón Uachtarán ainmnithe, bunaithe ar an ngá atá le hiarrthóir a roghnú a bhfuil taithí aige nó aici ar eagraíochtaí móra a bhainistiú. Cé go n‑éascaítear leis sin, i bprionsabal, bunú boird a d’fhéadfadh comhoibriú go héifeachtach, ní dhéantar foráil maidir leis an nós imeachta sin leis an mbeart feabhais, ina luaitear go gceapfaí an bord tar éis don Choiste um Incháilitheacht seiceáil incháilitheachta a dhéanamh agus tar éis don Oifig Iniúchóireachta Stáit é a roghnú. Dá bhrí sin, ní raibh an nós imeachta go hiomlán trédhearcach a mhéid a bhaineann leis an rogha sin. Tugtar faoi deara freisin nach gcuireann an fhaisnéis atá ar fáil ar chumas an Choimisiúin a chinneadh go gcomhlíonann an t‑iarrthóir ceaptha an critéar maidir le taithí leordhóthanach idirnáisiúnta i ndáil le frithéilliú agus soláthar poiblí, fiú má chomhlíonann sé na critéir eile go léir a leagtar amach sna bearta feabhais. Comhlíonann an bheirt chomhaltaí eile den bhord na critéir uile a leagtar amach sna bearta feabhais. (27)Chuir Uachtarán an Údaráis Sláine in iúl don Choimisiún go mbeartaíonn sé eagraíocht atá níos mó (ina bhfuil 120 ball foirne ar a laghad) ná an t‑íosmhéid de 50 ball foirne dá bhforáiltear sa bheart feabhais, a mbeidh buiséad comhchuimseach aici. Beartaíonn sé freisin pacáistí luacha saothair do bhaill foirne, rud a ligeann dó saineolaithe ón earnáil phríobháideach a mhealladh fiú dá sáródh siad sin leibhéil phá chomhaltaí bhord an Údaráis Sláine. Thuairiscigh sé freisin nár chuir Rialtas na hUngáire i gcoinne an iarratais sin cé go raibh plé fós ar siúl maidir le bailchríoch a chur ar an mbuiséad. Tá earcú foirne fós ar siúl agus dhearbhaigh an tUachtarán gurb é an t‑aon údarás ceapacháin é agus nach bhfuil aon bhaint ag an rialtas leis an bpróiseas sin. Tá na pleananna foirne agus acmhainní sin fós faoi réir cinntí buiséadacha nach mór a ghlacadh fós. Má dheimhnítear é, measann an Coimisiún go gcuirfeadh na forbairtí sin le héifeachtacht na hinstitiúide. (28)An 18 Samhain 2022, thionóil bord an Údaráis Sláine an chéad chruinniú oifigiúil, agus cuireadh miontuairiscí an chruinnithe sin ar fáil do sheirbhísí an Choimisiúin. (29)Maidir le cumhachtaí an Údaráis Sláine, soláthraíonn Ranna ábhartha den Acht um Údarás Sláine formhór na gcumhachtaí a cheanglaítear leis an mbeart feabhais dó, lena n‑áirítear: (i) rochtain iomlán a bheith aige ar fhaisnéis maidir le nósanna imeachta soláthair phoiblí agus dearbhuithe maidir le coinbhleacht leasa atá ar siúl agus atá ar na bacáin nó atá beartaithe (Ranna 5 (5)(a), 8 (1) agus (2); Roinn 18 (8)); (ii) treoir a thabhairt d’údaráis eile gníomhartha imscrúdaitheacha riaracháin a dhéanamh thar a cheann (Roinn 5 (2)(a) agus Caibidil III, Fotheideal 7); (iii) treoir a thabhairt do na húdaráis ábhartha nósanna imeachta a thionscnamh chun dearbhuithe maidir le coinbhleacht leasa a fhíorú i gcás gearán agus amhrais maidir le bainistiú chistí an Aontais (Roinn 18 (2); Roinn 24 (1); Roinn 25 (1)); (iv) nósanna imeachta a thionscnamh chun dearbhuithe sócmhainní áirithe a fhíorú (Roinn 5 (6), (6)(a) agus (7)); (v) a mholadh d’údaráis chonarthacha nós imeachta soláthair phoiblí áirithe a úsáid i nós imeachta sonrach nó i gcomhair catagóir nósanna imeachta (Roinn 15 (1)(a) go (e)); (vi) treoir a thabhairt don údarás conarthach ábhartha tairiscint a chur ar fionraí i gcás ina bhfuil amhras ann faoi chalaois, éilliú, coinbhleacht leasa nó neamhdhleathachtaí nó neamhrialtachtaí tromchúiseacha eile arna mbrath sa nós imeachta (Roinn 21); (vii) údaráis chonarthacha a mholadh ar fhorais oibreoirí eacnamaíocha a eisiamh ón soláthar poiblí (Ranna 15 (1)(e) agus 16); (viii) imeachtaí a thionscnamh os comhair an Bhoird Eadrána Soláthair Phoiblí maidir le hiompar nó mainneachtain de shárú ar rialacha soláthair phoiblí de bhun Acht CXLIII de 2015 maidir le Soláthar Poiblí (Roinn 15 (4)); (ix) athbhreithniú breithiúnach a iarraidh ar gach cinneadh ó na húdaráis a bhaineann le nósanna imeachta soláthair phoiblí a bhfuil baint acu le haon tacaíocht ón Aontas agus a d’fhéadfadh a bheith faoi réir athbhreithniú breithiúnach (Roinn 15 (4)); (x) Tuarascáil Sláine anailíseach bhliantúil a eisiúint lena n‑áirítear moltaí agus torthaí, agus é d’oibleagáid ar Rialtas na hUngáire freagra a thabhairt ar an Údarás Sláine agus míniú a thabhairt ar an gcaoi a dtabharfaidh sé aghaidh ar thorthaí na tuarascála (Caibidil I, Fotheidil 5 agus 6; Roinn 74). (30)Tugann an Coimisiún dá aire go luaitear an méid seo a leanas san abairt dheireanach de Roinn 3 den Acht um Údarás Sláine, maidir le feidhmiú chúraimí an Údaráis Sláine: ‘i gcás ina ndéanfaí tionscadal a bhaint de mhaoiniú an Aontais Eorpaigh, ní bhainfear den Údarás a chumhachtaí mar thoradh air sin más rud é go ndéanann an chalaois, an choinbhleacht leasa, an t‑éilliú nó neamhdhleathachtaí nó neamhrialtachtaí eile difear, nó go bhfuil baol tromchúiseach ann go ndéanfaidís difear, do bhainistíocht fhónta airgeadais bhuiséad an Aontais Eorpaigh nó do chosaint leasanna airgeadais an Aontais Eorpaigh’. Ag brath ar an gcaoi a ndéantar í a léirmhíniú, ní gá don fhoráil sin cumhachtaí an Údaráis Sláine a bhaint de i gcás ina dtarraingítear siar tionscadal ó mhaoiniú an Aontais. A mhéid a gcoinníonn an tÚdarás Sláine a thuiscint ar na saincheisteanna bunúsacha a bhaineann le calaois, coinbhleacht leasa, éilliú agus neamhdhleathachtaí nó neamhrialtachtaí eile agus ar an nasc atá acu le buiséad an Aontais, d’fhéadfaí a mheas go bhfágfadh an fhoráil go bhfanfadh na tionscadail sin fiú faoi réir ghrinnscrúdú an Údaráis Sláine. Mar sin féin, beidh léirmhíniú agus cur i bhfeidhm na forála sin ag brath ar chinntí ó údaráis na hUngáire, agus is féidir go ndéanfar foráil den sórt sin a léirmhíniú freisin ar bhealach lena bhféadfar a chumhachtaí a bhaint den Údarás Sláine a luaithe a thosóidh sé ag scrúdú nósanna imeachta soláthair phoiblí áirithe. Dá bhrí sin, d’fhéadfaí an fhoráil sin a úsáid chun an tÚdarás Sláine a fhágáil neamhéifeachtach agus gan a bheith in ann deireadh a chur leis na fadhbanna struchtúracha a thug ar an gCoimisiún tús a chur leis an nós imeachta faoin Rialachán maidir le Coinníollacht. Le deimhneacht dhlíthiúil agus éifeachtacht an Údaráis Sláine, cheanglófaí go luafaí i bhfoclaíocht na bhforálacha ábhartha go sainráite go gcoinneofar cumhachtaí an Údaráis Sláine fiú tar éis tionscadal a tharraingt siar ó chistiú an Aontais, gan aon eisceacht ná teorainn. (31)Is díol sásaimh don Choimisiún Roinn 27/A den Acht um Údarás Sláine. Faoin bhforáil sin, féadfaidh an tÚdarás Sláine tairiscint i gcomhair athbhreithnithe nó tairiscint i gcomhair athbhreithnithe arís agus arís eile ar chinntí na seirbhíse ionchúisimh nó na n‑údarás imscrúdaithe a chomhdú chun tuarascáil ar choir a dhíbhe nó chun imeachtaí a fhoirceannadh, i gcomhréir leis an nós imeachta nua a tugadh isteach mar thoradh ar bheart feabhais (v.). Rannchuideodh an fhoráil sin le beart feabhais (v.) agus leis an mbeart feabhais maidir leis an Údarás Sláine a dhéanamh níos éifeachtaí. Bheadh faisnéis agus fianaise phearsanta ag an Údarás Sláine ar chásanna a d’fhéadfadh a bheith ábhartha d’imeachtaí coiriúla. Bheadh sé in ann na heilimintí is gá a chur ar fáil chun a áirithiú go ndéanfaí imscrúdú nó ionchúiseamh na gcionta coiriúla a chumhdaítear leis an nós imeachta nua faoin mbeart feabhais (v.) a atosú go cuí. Mar a mhínítear thíos, áfach, le sonraí an bhirt feabhais maidir le nós imeachta sonrach a thabhairt isteach i gcás coireanna speisialta a bhaineann le feidhmiú údaráis phoiblí nó bainistiú maoine poiblí, cuirtear easnaimh áirithe i láthair. (32)Tugann an Coimisiún dá aire freisin, ós rud é go mbeidh sé de chumhacht ag an Údarás Sláine, i bhformhór na gcásanna, moltaí a eisiúint d’údaráis chonarthacha, mura gcloífear leis na moltaí sin agus má tá an staid ina dhiaidh sin neamhdhleathach, go bhfuil sé ríthábhachtach go mbeidh an tÚdarás Sláine in ann imeachtaí breithiúnacha tapa agus éifeachtacha a thionscnamh chun dlíthiúlacht a áirithiú agus chun damáiste do leasanna airgeadais an Aontais a chosc go héifeachtach. Tá sé sin ríthábhachtach chun a áirithiú go mbeadh an tÚdarás Sláine in ann na sáruithe struchtúracha a thug ar an gCoimisiún tús a chur leis an nós imeachta faoin Rialachán maidir le Coinníollacht a leigheas. Tagraíonn Alt 15 (4) don fhéidearthacht atá ag an Údarás Sláine ‘imeachtaí a thionscnamh ag an orgán inniúil nó ag an gcúirt inniúil, agus go háirithe, maidir le neamhdhleathacht a bhaineann le soláthar poiblí, féadfaidh sé imeachtaí an Bhoird Eadrána Soláthair Phoiblí a thionscnamh’, agus é in ann a iarraidh freisin go nglacfaí bearta eatramhacha. Le halt 27 (1), ceadaítear don Údarás Sláine agóid a dhéanamh, i gcaingean cúirte riaracháin, i gcoinne chinntí an Bhoird Eadrána Soláthair Phoiblí (‘PPAB’) nó i gcoinne chinntí údarás eile maidir le soláthar poiblí a bhaineann le cistí an Aontais, lena n‑áirítear an fhéidearthacht iarratas a dhéanamh ar bhearta eatramhacha. (33)Tugann an Coimisiún dá aire go bhféadfaidh an tÚdarás Sláine imeacht PPAB a thionscnamh agus go bhforáiltear leis na rialacha is infheidhme go mbeidh fad na n‑imeachtaí sin teoranta do suas le 25 lá le heisceacht shonrach theoranta amháin. Féadfaidh an tÚdarás Sláine athbhreithniú ar chinneadh PPAB a iarraidh ag an gcúirt inniúil díreach tar éis fhoirceannadh a nós imeachta athbhreithnithe. Mar sin féin, níl roinnt gnéithe tábhachtacha curtha in iúl go soiléir san Acht um Údarás Sláine: an fionraí is gá ar an nós imeachta soláthair phoiblí fad is atá nós imeachta PPAB ar siúl agus an fhéidearthacht athbhreithniú breithiúnach a dhéanamh má théann an teorainn ama le haghaidh cinneadh ó PPAB in éag gan ceann a bheith glactha. Tugann an Coimisiún dá aire freisin nach bhfuil sé de rogha ag an Údarás Sláine cúirteanna a urghabháil go díreach, rud a d’fhéadfadh a bheith níos éifeachtaí i gcásanna áirithe. Dá bhrí sin, tá amhras ann faoi éifeachtacht an athbhreithnithe bhreithiúnaigh ar chásanna nach leanann an t‑údarás conarthach moladh an Údaráis Sláine iontu. (34)Rud tábhachtach, a mhéid a bhaineann le cumhachtaí an Údaráis Sláine i ndáil le dearbhuithe sócmhainní a fhíorú, atá sna leasuithe atá le glacadh an 6 Nollaig 2022, le Roinn 5, míreanna (6), (6a) agus (7), leagtar síos córas trína ndéantar an méid seo a leanas: (i) i gcás dearbhuithe sócmhainní poiblí de chuid daoine áirithe, bheadh an tÚdarás Sláine i dteideal ‘nós imeachta scrúdúcháin um dhearbhú sócmhainní’ a dhéanamh, ar nós imeachta neamhshonraithe é. Ar bhonn an toraidh sin, d’fhéadfadh an tÚdarás tús a chur leis an nós imeachta a bhaineann leis an dearbhú sócmhainní os comhair an chomhlachta ábhartha, ar comhlacht é ar cheart dó an tÚdarás Sláine a chur ar an eolas faoi thorthaí an nós imeachta sin; (ii) i gcás dearbhuithe sócmhainní poiblí de chuid daoine aonair eile, ní bheadh an tÚdarás Sláine i dteideal an nós imeachta fíorúcháin a bhaineann leis na dearbhuithe sócmhainní a thionscnamh ach amháin os comhair an chomhlachta ábhartha a bhfuil sé de chúram air iad a fhíorú, agus ba cheart don chomhlacht sin torthaí an nós imeachta sin a chur in iúl don Údarás Sláine; agus (iii) i gcás dearbhuithe sócmhainní (neamhphoiblí) de chuid daoine aonair a bhfuil sé d’oibleagáid orthu dearbhuithe sócmhainní a dhéanamh bunaithe ar a gcumhachtaí comhairleacha, cinnteoireachta nó rialaithe i ndáil le cistí an Aontais, bheadh an tÚdarás Sláine in ann nós imeachta fíorúcháin a thionscnamh os comhair an chomhlachta ábhartha agus chuirfí ar an eolas é faoi thoradh an nós imeachta agus faoi imscrúdú ar shaibhriú sócmhainní a thionscnamh. (35)Mar a mhínigh seirbhísí an Choimisiúin d’údaráis na hUngáire ina mbarúlacha an 18 Samhain 2022, níl córas den sórt sin go hiomlán i gcomhréir leis an mbeart feabhais, lenar gheall Rialtas na hUngáire inniúlachtaí a bhaineann le fíorú na ndearbhuithe sócmhainní a aistriú chuig an Údarás Sláine, ar dearbhuithe sócmhainní iad a comhdaíodh faoi Roinn 183 d’Acht CXXV de 2018 (i.e. ceannairí polaitiúla sinsearacha nach bhfuil sainordú acu mar chomhaltaí den Tionól Náisiúnta: Príomh-Aire, airí, stiúrthóirí polaitiúla an Phríomh-Aire, rúnaithe stáit). Faoin ngealltanas sin, ba cheart gurbh é an tÚdarás Sláine an t‑aon chomhlacht a mbeadh sé de chumhacht aige dearbhuithe sócmhainní den sórt sin a fhíorú go díreach. Thairis sin, dealraíonn sé freisin nach gcomhlíonann an córas sin an gealltanas breise a leagadh síos i Litir Mheán Fómhair, lena mbeidh sé de chumhacht ag an Údarás Sláine dearbhuithe sócmhainní poiblí na n‑oifigeach ardriosca uile a fhíorú agus rochtain a bheith aige ar bhunachair sonraí agus ar chlárlanna ábhartha chun críche fírinneacht na faisnéise atá sna dearbhuithe a fhíorú. Leis an gcóras sin, déantar cumhachtaí an Údaráis Sláine a theorannú don cheart chun iarraidh ar chomhlachtaí eile na dearbhuithe sócmhainní a fhíorú agus faisnéis a fháil faoi thorthaí na bhfíoruithe sin. Thairis sin, maidir le raon feidhme pearsanta na ndaoine aonair a bhfuil an tÚdarás Sláine inniúil ina leith, ní áirítear gach oifigeach a thiocfadh faoi choincheap na n‑oifigeach ‘ardriosca’. Tá an nós imeachta chun dearbhuithe sócmhainní neamhphoiblí a fhíorú teoranta do dhaoine aonair a bhfuil sé de chúram orthu comhairle a thabhairt maidir le cistí an Aontais, nó iad a bhainistiú nó a rialú, cé nach bhforáiltear don teorannú sin sna gealltanais arna nglacadh ag Rialtas na hUngáire. (36)A mhéid a bhaineann leis an nós imeachta chun comhaltaí de bhord an Údaráis Sláine a bhriseadh as a bpost, tugann an Coimisiún dá aire go dearfach gur chomhaontaigh an Ungáir a nós imeachta um dhífhostú a moladh ar dtús a aisiompú chun inniúlacht maidir leis an gcinneadh ar an dífhostú a thabhairt do chúirt. Tugann an Coimisiún dá aire, áfach, go bhfuil an nós imeachta gearr, agus nach bhfuil ann ach tríocha lá idir an t‑iarratas agus an cinneadh breithiúnach ag an gcéadchéim. Leis an teorainn ama sin, bheadh sé deacair don chomhalta den bhord lena mbaineann nós imeachta um dhífhostú chun a chosaint nó a cosaint a eagrú ar bhealach éifeachtach, agus don chúirt inniúil malartú pléadálacha a áirithiú, éisteachtaí a reáchtáil agus cearta cosanta agus nós imeachta a chosaint. Ina theannta sin, níl éifeachtaí an achomhairc do phost an chomhalta lena mbaineann, agus go háirithe, cibé an mbeadh nó nach mbeadh éifeacht fionraíochta ag achomharc, soiléir san Acht um Údarás Sláine. Ós rud é gur cosúil gurb é an toradh a bhíonn ar an mbreithiúnas céadchéime dífhostú díreach tar éis nós imeachta gearr, is cosúil go bhfuil éifeachtacht an achomhairc teoranta. Leis an gcaoi a n‑eagraítear an nós imeachta um dhífhostú ina iomláine, ní chosnaítear comhaltaí an Údaráis Sláine go leordhóthanach ar thionchar míchuí agus tá baol ann go mbainfí an bonn de neamhspleáchas an Údaráis Sláine. (37)Dá bhrí sin, measann an Coimisiún nach gcomhlíonann an creat rialála don Údarás Sláine, mar a leagtar amach é san Acht um Údarás Sláine, na gealltanais a tugadh faoin mbeart feabhais go hiomlán, agus dá bhrí sin ní féidir a mheas go bhfuil an beart feabhais go hiomlán éifeachtach agus leordhóthanach de bhun an Rialacháin maidir le Coinníollacht. Is iad seo a leanas laigí, rioscaí agus easnaimh an bhirt feabhais, a chuireann isteach ar éifeachtacht agus neamhspleáchas an Údaráis Sláine agus ar a chumas aghaidh a thabhairt ar thorthaí an Choimisiúin: (i) easpa rialach soiléire lena sonraítear go gcoinneoidh an tÚdarás Sláine a inniúlacht tar éis tionscadal a tharraingt siar ó mhaoiniú an Aontais; (ii) laigí an chórais le haghaidh athbhreithniú breithiúnach ar chinntí na n‑údarás conarthach nach leanann moltaí an Údaráis Sláine; (iii) na laigí a bhaineann leis an nós imeachta um dhífhostú; (iv) cumhachtaí díreacha an Údaráis Sláine, i gcomparáid le cumhachtaí maoirseachta an Údaráis Sláine, i ndáil leis na grúpaí éagsúla dearbhóirí agus an easpa aistrithe inniúlachta chuig an Údarás Sláine chun dearbhuithe sócmhainní de chuid chomhaltaí an rialtais a fhíorú; (v) an raon feidhme teoranta a bhaineann le heaspa cuimsithe gach ‘oifigigh ardriosca’ i raon feidhme chumhachtaí fíoraithe an Údaráis Sláine i ndáil le dearbhuithe sócmhainní; (vi) taithí idirnáisiúnta theoranta ag iarrthóir ceaptha ar Bhord an Údaráis Sláine a d’fhéadfadh a bheith ina bhaol d’fheidhmiú éifeachtach an chomhlachta.

II.Tascfhórsa um Fhrithéilliú (38)Gheall Rialtas na hUngáire Tascfhórsa um Fhrithéilliú a bhunú faoin 1 Nollaig 2022 (‘Tascfhórsa nua um Fhrithéilliú’) agus na cúraimí seo a leanas air: (i) scrúdú a dhéanamh ar na bearta frithéillithe atá ann cheana agus tograí a ullmhú maidir le feabhas a chur ar bhrath, imscrúdú, ionchúiseamh agus smachtbhannaí ar chleachtais éillitheacha; (ii) bearta a mholadh a bhfuil sé d’aidhm acu feabhas a chur ar éilliú a chosc agus a bhrath; (iii) tuarascáil bhliantúil a dhréachtú ina ndéanfar anailís ar na rioscaí agus ar na treochtaí a bhaineann le héilliú agus le cleachtais éillitheacha, lena molfar frithbhearta éifeachtacha agus na cleachtais is fearr chun iad a chur chun feidhme go héifeachtach agus lena ndéanfar measúnú ar a gcur chun feidhme. (39)Bheadh creat rialála an Tascfhórsa nua um Fhrithéilliú san áireamh san Acht lena mbunaítear an tÚdarás Sláine (féach beart feabhais (i.) a thuairiscítear thuas) agus beidh cathaoirleach an Údaráis Sláine ina chathaoirleach ar an Tascfhórsa. Bhain príomhghnéithe eile den bheart feabhais le rannpháirtíocht gníomhaithe neamhrialtasacha atá gníomhach i réimse an fhrithéillithe atá neamhspleách ar an rialtas, ar údaráis phoiblí, ar pháirtithe polaitiúla agus ar leasanna gnó mar aon le hionadaithe rialtais ar bhealach iomlán, struchtúrtha agus éifeachtach. Leis sin, ba cheart paireacht idir gníomhaithe rialtasacha agus gníomhaithe neamhrialtasacha a áirithiú trí líon na gcomhaltaí agus trí chumhacht vótála. Thairis sin, ba cheart foráil a dhéanamh sna forálacha maidir le hobair leantach ag Rialtas na hUngáire ar thuarascálacha agus moltaí an Tascfhórsa nua um Fhrithéilliú. Ba cheart don Tascfhórsa nua um Fhrithéilliú a chéad chruinniú a thionól roimh an 15 Nollaig 2022. Ba cheart dó a chéad tuarascáil don bhliain 2022 a ghlacadh agus a sheoladh chuig an Rialtas faoin 15 Márta 2023. (40)Ba iad na Príomhchéimeanna Cur Chun Feidhme don bheart seo (i) glacadh an Chinnidh ón Rialtas faoin 5 Meán Fómhair 2022 lena n‑aisghairtear Cinneadh 1337/2022 ón Rialtas an 15 Iúil 2022 ar ar a bhonn a scoirfí den Tascfhórsa um Fhrithéilliú arna bhunú ag an gCinneadh sin, agus (ii) dréachtghníomh maidir le bunú an Údaráis Sláine a chur faoi bhráid an Tionóil Náisiúnta faoin 30 Meán Fómhair 2022, ina leagtar amach an creat rialála don Tascfhórsa nua um Fhrithéilliú. (41)Rinne an Ungáir na céimeanna seo a leanas chun aghaidh a thabhairt ar na Príomhchéimeanna Cur Chun Feidhme. (42)An 5 Meán Fómhair 2022, d’aisghair Rialtas na hUngáire Cinneadh 1337/2022 ón Rialtas an 15 Iúil 2022 maidir leis an Tascfhórsa um Fhrithéilliú le glacadh Chinneadh 1424/2022 ón Rialtas maidir le cúraimí a bhaineann le húdarás neamhspleách a bhunú a oibríonn chun neamhdhleathachtaí agus neamhrialtachtaí a bhaineann le cur chun feidhme chistí an Aontais a chosc, a bhrath agus a cheartú. Leagtar amach sa Chinneadh ón Rialtas sin an gealltanas go mbunóidh an Ungáir Tascfhórsa nua um Fhrithéilliú faoin 1 Nollaig 2022 ar bhealach lena n‑áiritheofar rannpháirtíocht, trí líon na gcomhaltaí agus trí chumhacht vótála, ar bhonn paireachta idir gníomhaithe rialtasacha agus neamhrialtasacha, agus le tacaíocht riaracháin an Údaráis Sláine. Tháinig Cinneadh 1424/2022 ón Rialtas i bhfeidhm an 6 Meán Fómhair 2022. (43)An 23 Meán Fómhair 2022, chuir Rialtas na hUngáire an dréacht-Acht a raibh sé d’aidhm aige an tÚdarás Sláine a bhunú faoi bhráid an Tionóil Náisiúnta. An 4 Deireadh Fómhair 2022, ghlac an Tionól Náisiúnta an tAcht um Údarás Sláine, lenar bunaíodh an Tascfhórsa nua um Fhrithéilliú freisin. Fógraíodh an tAcht um Údarás Sláine an 10 Deireadh Fómhair 2022 agus tháinig sé i bhfeidhm an 11 Deireadh Fómhair 2022. An 15 Samhain 2022, chuir Rialtas na hUngáire bille leasaitheach faoi bhráid an Tionóil Náisiúnta maidir leis an Acht um Údarás Sláine, mar chuid den phacáiste seirbhíse. Tar éis an pacáiste seirbhíse a chur faoi bhráid an Tionóil Náisiúnta, fuair an Coimisiún an téacs dlíthiúil athbhreithnithe le Litir mhí na Samhna. Glacadh an tAcht leasaitheach an 22 Samhain 2022 agus léiríonn sé na hathruithe a áirítear sa téacs dlíthiúil a fuair an Coimisiún an 19 Samhain 2022. (44)Agus an dréacht-Acht sin á ullmhú, thug Rialtas na hUngáire gealltanas dul i gcomhairle go forleathan le páirtithe leasmhara náisiúnta agus idirnáisiúnta, comhairle beartais ECFE a lorg agus na moltaí gaolmhara a chur san áireamh. Chomh maith le dul i gcomhairle leis an gCoimisiún, chuaigh Rialtas na hUngáire i gcomhairle go héifeachtach le ECFE, chomh maith le Comhairle na hEorpa. Chuir sé an Coimisiún ar an eolas faoin gcaoi ar thug sé aghaidh ar thuairimí na heagraíochta agus/nó ar na moltaí maidir le dréachtú mar a thuairiscítear i mír (24). Ar an mbonn sin, measann an Coimisiún gur chomhlíon Rialtas na hUngáire na gealltanais ábhartha sa bheart feabhais. Leis an gcomhairliúchán le ECFE agus Comhairle na hEorpa, cuidíodh le feabhas a chur ar an gcreat rialála do bhunú an Tascfhórsa nua um Fhrithéilliú a mhéid a glacadh le roinnt moltaí agus a mhéid a léirítear sa téacs dlíthiúil iad. Mar sin féin, tugann an Coimisiún dá aire nár tugadh aghaidh sna téacsanna dlíthiúla ar roinnt ábhar imní a cuireadh in iúl, e.g. an baol go ndúblófaí an obair atá ann cheana, cé gur aithin an Ungáir é, nó an easpa uirlisí chun faisnéis a iarraidh nó a fháil ó institiúidí eile, ar faisnéis í atá riachtanach chun obair an Tascfhórsa a ullmhú. (45)I gCuid a Dó den Acht um Údarás Sláine déantar cur síos ar an gcreat rialála don Tascfhórsa nua um Fhrithéilliú. Leagtar amach ann cúraimí an Tascfhórsa nua um Fhrithéilliú (Roinn 50) agus luaitear go sainráite ann cásanna coinbhleachta leasa mar a shainítear iad i bhforálacha ábhartha an Aontais, a chuirfidh an Tascfhórsa nua um Fhrithéilliú san áireamh, i gcomhréir leis an mbeart feabhais. Beidh cathaoirleach an Tascfhórsa nua um Fhrithéilliú ina Uachtarán ar an Údarás Sláine (Roinn 59). Leagtar síos ann freisin an próiseas maidir leis an obair leantach ar thuarascálacha bliantúla agus moltaí an Tascfhórsa nua um Fhrithéilliú, faoina bpléifidh Rialtas na hUngáire an tuarascáil agus na tograí atá san áireamh inti laistigh de dhá mhí. Má chinneann sé gan togra a chur chun feidhme, cuirfidh sé réasúnú mionsonraithe lena chinneadh chuig Cathaoirleach an Tascfhórsa nua um Fhrithéilliú laistigh de mhí amháin (Roinn 52). Tá cur síos san Acht ar chomhdhéanamh (Alt 54) agus ar rialacha vótála (Alt 61) an Tascfhórsa nua um Fhrithéilliú. I gcomhréir leis an mbeart feabhais, is 50 % de chomhaltaí an Tascfhórsa nua um Fhrithéilliú a bheidh i líon na gcomhaltaí neamhrialtasacha, gan an cathaoirleach a áireamh. Mura féidir ionadaíocht 50 % a bhaint amach, déantar cumhachtaí vótála na gcomhaltaí sin a mhodhnú chun 50 % de na vótaí a chaitheamh, agus an cathaoirleach á eisiamh. Roghnófar na comhaltaí a dhéanfaidh ionadaíocht ar ghníomhaithe neamhrialtasacha bunaithe ar phróiseas roghnúcháin oscailte, trédhearcach, neamh-idirdhealaitheach ina mbeidh critéir oibiachtúla a bhaineann le saineolas agus fiúntas. Beidh an Coiste um Incháilitheacht páirteach, dá dtagraítear i mír 11 (Alt 57). Beidh sé i dteideal scáth-tuarascáil a ullmhú a chuirfear ar fáil go poiblí ar shuíomh gréasáin an Tascfhórsa, ar a bhfoilseofaí tuarascáil an Tascfhórsa nua um Fhrithéilliú freisin (Roinn 53). Ar deireadh, leagtar síos i gCuid a Ceathair den Acht go mbunófar an Tascfhórsa nua um Fhrithéilliú faoin 1 Nollaig 2022 agus go dtionólfaidh sé a chéad chruinniú roimh an 15 Nollaig 2022. Déanfaidh an Tascfhórsa nua um Fhrithéilliú a chéad tuarascáil le haghaidh 2022 a ghlacadh agus a sheoladh chuig an Rialtas faoin 15 Márta 2023 (Roinn 77). (46)Measann an Coimisiún gur ghlac an Ungáir na Príomhchéimeanna Cur Chun Feidhme. An creat rialála don Tascfhórsa nua um Fhrithéilliú mar a leagtar amach é san Acht um Údarás Sláine, comhlíonann sé na gealltanais a leagtar síos leis an mbeart feabhais. (47)Tugann an Coimisiún dá aire gur seoladh glao oscailte ar iarratais maidir leis na comhaltaí a roghnú a dhéanfaidh ionadaíocht ar ghníomhaithe neamhrialtasacha an Tascfhórsa nua um Fhrithéilliú an 11 Samhain 2022, agus spriocdháta lena gcur isteach an 24 Samhain 2022. III.An Creat Frithéillithe a neartú (48)Gheall Rialtas na hUngáire straitéisí frithchalaoise agus frithéillithe a ghlacadh faoin 30 Meán Fómhair 2022 lena sainítear cúraimí na n‑eintiteas a bhfuil baint acu le cur chun feidhme aon tacaíochta airgeadais ón Aontas i ndáil le calaois, coinbhleacht leasa agus éilliú a chosc, a bhrath agus a cheartú. Bhí measúnú ar na príomhrioscaí, na príomhthosca agus na príomhchleachtais chalaoise, coinbhleachta leasa agus éillithe le cuimsiú leis na straitéisí. Gheall Rialtas na hUngáire freisin Straitéis Náisiúnta Frithéillithe (‘NACS’) nua agus Plean Gníomhaíochta nua a ghlacadh faoin 30 Meitheamh 2023. Ba cheart aird ar leith a thabhairt ar neartú an chreata institiúidigh normataigh le haghaidh an chomhraic in aghaidh na móréillitheachta trí thrédhearcacht obair na n‑údarás poiblí a fheabhsú, lena n‑áirítear é sin a dhéanamh ar an leibhéal polaitiúil sinsearach. Gheall Rialtas na hUngáire freisin gníomhaíochtaí uile na Straitéise Náisiúnta Frithéillithe le haghaidh na tréimhse 2020-2022 a chur chun feidhme go hiomlán faoin 30 Meitheamh 2023. (49)Cosúil le bunú an Údaráis Ionracais, tá nádúr cothrománach sistéamach ag an mbeart feabhais sin chun an t‑éilliú a chomhrac agus chun an trédhearcacht sa réimse polaitiúil a áirithiú. Tá sé ar cheann de na bearta feabhais lárnacha a mhol an Ungáir sa nós imeachta faoin Rialachán maidir le Coinníollacht. (50)I Litir mhí Mheán Fómhair, thug Rialtas na hUngáire gealltanais bhreise freisin maidir le raon feidhme pearsanta agus ábhartha na ndearbhuithe sócmhainní. I ndáil leis sin, gheall sé dréachtreachtaíocht a chur faoi bhráid an Tionóil Náisiúnta (le bheith éifeachtach ón 1 Samhain 2022) lena cheart raon feidhme pearsanta an chórais dearbhaithe sócmhainní a leathnú (i) chuig daoine ar cuireadh feidhmeanna polaitiúla sinsearacha de chúram orthu faoi Ranna 183 agus 184 d’Acht CXXV 2018 um riarachán rialtais agus a ngaolta atá ina gcónaí sa teaghlach céanna leis an duine lena mbaineann, agus (ii) chuig comhaltaí den Tionól Náisiúnta agus a ngaolta atá ina gcónaí sa teaghlach céanna leis an duine lena mbaineann. Gheall an Ungáir an raon feidhme ábhartha a leathnú freisin ní hamháin chun ioncam a chur san áireamh ach sócmhainní chomh maith. (51)Ina theannta sin, i Litir mhí Mheán Fómhair, gheall an Ungáir córas dearbhaithe sócmhainní a bhunú faoin 31 Márta 2023 a chomhdaítear go leictreonach i bhformáid dhigiteach, córas a bheidh le stóráil i mbunachar sonraí poiblí a bheidh inchuardaithe gan táille ná gá le clárú. Ar deireadh, chuirfí de chúram ar an Údarás Sláine athbhreithniú a dhéanamh ar an gcreat rialála agus ar fheidhmiú an chórais dearbhaithe sócmhainní araon, lena n‑áirítear a raon feidhme agus a phróisis fíorúcháin, rud a chuirfear san áireamh i dtuarascáil athbhreithnithe faoin 31 Nollaig 2023. (52)Ba iad na Príomhchéimeanna Cur Chun Feidhme don bheart seo (i) glacadh na straitéisí frithchalaoise agus frithéillithe lena sainítear cúraimí na n‑eintiteas a bhfuil baint acu le haon tacaíocht ón Aontas a chur chun feidhme faoin 30 Meán Fómhair 2022 agus (ii) an dréachtreachtaíocht a chur faoi bhráid an Tionóil Náisiúnta, lena n‑áirítear é sin a dhéanamh maidir le raon feidhme pearsanta agus ábhartha na ndearbhuithe sócmhainní a leathnú, le héifeacht ón 1 Samhain 2022.

(53)Ghlac an Ungáir na céimeanna seo a leanas chun aghaidh a thabhairt ar na Príomhchéimeanna Cur Chun Feidhme. (54)An 30 Meán Fómhair 2022 ghlac Rialtas na hUngáire an straitéis in aghaidh na calaoise agus an éillithe le haghaidh na clárthréimhse 2021-2027 agus chur chun feidhme an Phlean Téarnaimh agus Athléimneachta (Cinneadh 1470/2022 ón Rialtas). Leasaíodh an Straitéis ina dhiaidh sin agus glacadh agus foilsíodh leagan nua an 15 Samhain 2022 (Cinneadh 1540/2022 ón Rialtas, ‘an Straitéis’). Athainmníodh an straitéis mar ‘an Straitéis in aghaidh na calaoise agus an éillithe le haghaidh chistí an Aontais Eorpaigh’. Tá an Straitéis cuimsitheach, toisc go gcumhdaítear léi cur chun feidhme na tacaíochta airgeadais ó bhuiséad an Aontais faoi chlárthréimhsí 2014-2020 agus 2021-2027, go háirithe cistí an Bheartais chomhtháthaithe, an Ciste Eorpach Talmhaíochta um Fhorbairt Tuaithe, agus an tSaoráid Téarnaimh agus Athléimneachta. Cumhdaítear an Ciste Eorpach um Ráthaíocht Talmhaíochta, ach tá níos lú sonraí inti. Sainítear sa Straitéis, go ginearálta, cúraimí na n‑eintiteas a bhfuil baint acu le cur chun feidhme na tacaíochta airgeadais ón Aontas i ndáil le calaois, coinbhleacht leasa agus éilliú a chosc, a bhrath agus a cheartú (caibidil III Anailís ar an staid agus go háirithe 3.2 An timpeallacht institiúideach chun calaois a chomhrac). Áirítear sa Straitéis freisin measúnú ar na príomhrioscaí, na príomhthosca agus na príomhchleachtais chalaoise, coinbhleachta leasa agus éillithe san Ungáir maidir le cistiú ón Aontas (caibidil 3.3 Sonraí maidir le calaois agus éilliú san Ungáir agus 5.1.3 Anailís riosca agus bainistíocht riosca chun calaois a sheachaint). I gCaibidil V den Straitéis, leagtar amach i dtéarmaí ginearálta na bearta atá beartaithe, a liostaítear ar bhealach níos mionsonraithe i bPlean Gníomhaíochta (Iarscríbhinn 3 a ghabhann leis an Straitéis). Ceann de na gníomhaíochtaí is ea measúnú riosca bliantúil ar chalaois, coinbhleacht leasa agus éilliú a ullmhú. Eascraíonn roinnt gníomhaíochtaí de chuid an Phlean Gníomhaíochta as gealltanais faoi bhearta ceartaitheacha eile, lena n‑áirítear athbhreithniú a dhéanamh ar an Straitéis i gcomhthráth le dréachtú NACS faoin 30 Meitheamh 2023. Ullmhóidh agus foilseoidh an Ungáir tuarascáil bhliantúil maidir le cur chun feidhme na Straitéise. (55)An 27 Meán Fómhair 2022 chuir Rialtas na hUngáire Dréacht-Acht faoi bhráid an Tionóil Náisiúnta agus é mar aidhm leis raon feidhme pearsanta agus ábhartha an chórais reatha dearbhaithe sócmhainní a leathnú. Agus an Dréacht-Acht sin á ullmhú, chuaigh Rialtas na hUngáire i gcomhairle leis an gCoimisiún, mar a cheanglaítear leis an mbeart feabhais. An 25 Deireadh Fómhair 2022 ghlac an Tionól Náisiúnta Acht XXXI 2022 lena leasaítear Gníomhartha áirithe maidir le dearbhú sócmhainní a bhaineann le húsáid chistí buiséid an Aontais Eorpaigh a rialú, a fógraíodh an 26 Deireadh Fómhair 2022 (‘an tAcht um Dhearbhú Sócmhainní’). Tháinig an tAcht um Dhearbhú Sócmhainní i bhfeidhm an 1 Samhain 2022 cé is moite d’eisceachtaí áirithe. An 15 Samhain 2022 chuir Rialtas na hUngáire bille leasaitheach faoi bhráid an Tionóil Náisiúnta maidir leis an Acht um Dhearbhú Sócmhainní, mar chuid den phacáiste seirbhíse. Tar éis an pacáiste seirbhíse a chur faoi bhráid an Tionóil Náisiúnta, sheol an Ungáir leasuithe ar an téacs dlíthiúil chuig seirbhísí an Choimisiúin an 16 Samhain 2022; cuireadh leagan comhdhlúite den téacs dlíthiúil isteach le litir mhí na Samhna. Tá an measúnú reatha bunaithe ar an dara téacs dlíthiúil, cé nár glacadh é sin go fóill. Beartaíodh an bille leasaitheach a ghlacadh an 6 Nollaig 2022. (56)I gcomhréir leis an mbeart feabhais, leathnaítear leis an Acht um Dhearbhú Sócmhainní raon feidhme pearsanta na ndearbhuithe sócmhainní chun daoine a bhfuil feidhmeanna polaitiúla sinsearacha de chúram orthu agus comhaltaí den Tionól Náisiúnta, chomh maith le gaolta atá ina gcónaí sa teaghlach céanna, a chuimsiú. Leathnaíonn leis an Acht freisin raon feidhme ábhartha na ndearbhuithe sócmhainní chun gach sócmhainn ábhartha a chuimsiú (Iarscríbhinn I a ghabhann leis an Acht um Dhearbhú Sócmhainní). (57)Maidir leis an dara ceann acu sin, tugann an Coimisiún dá aire go bhforáiltear, in Iarscríbhinn I, Cuid A, a ghabhann leis an Acht um Dhearbhú Sócmhainní, maidir le heisceacht a bhaineann leis an eastát réadach a fhorchoimeádtar lena úsáid go heisiach ag an dearbhóir agus ag a chéile nó a céile nó ag comhchónaitheoir agus leanaí atá ina gcónaí sa teaghlach céanna. Soiléirítear in Iarscríbhinn I freisin go bhféadfar, ar an mbonn sin, suas le haon eastát réadach amháin a eisiamh ón oibleagáid maidir le nochtadh agus, dá bhrí sin, nár ghá é a dhearbhú. Is oth leis an gCoimisiún nach mbaineann an eisceacht sin leis an bpríomháit chónaithe amháin, agus go bhféadfaí í a úsáid chun só-eastát réadach a cheilt. Chuir an Ungáir in iúl i nglaonna éagsúla ar leibhéal an Státrúnaí go dtabharfaí aghaidh ar an tsaincheist sin sna téacsanna dlíthiúla ach níor cuireadh é sin chun feidhme go dtí seo. Ina theannta sin, d’ainneoin mínithe a bheith curtha ar fáil lena ndeimhnítear go mbeadh eastát réadach lasmuigh de dhlínse na hUngáire san áireamh sna hoibleagáidí maidir le nochtadh, níor léiríodh foclaíocht iomchuí sa téacs dlíthiúil ábhartha. Is bearnaí iad sin sa chóras dearbhaithe sócmhainní a d’fhéadfadh an bonn a bhaint dá éifeachtacht. (58)An tráth céanna, tugann an Coimisiún dá aire na dréachtleasuithe ar na gníomhartha ábhartha uile lena gcuirtear i bhfeidhm an oibleagáid dearbhú sócmhainní amhail an 1 Samhain 2022 (seachas an 31 Nollaig 2022) a dhéanamh faoin 31 Eanáir 2023 i gcomhréir leis na forálacha a tugadh isteach leis an Acht um Dhearbhú Sócmhainní. Áiritheofar leis sin go mbeadh feidhm ag na rialacha nua freisin maidir le haon athrú a tharlaíonn idir an 1 Samhain 2022 agus an 31 Nollaig 2022. Mar sin féin, ní thugtar soiléireacht ná deimhneacht dhlíthiúil leordhóthanach leis an téacs dlíthiúil ábhartha toisc nach bhforáiltear go sainráite ann go gcumhdófar an tréimhse ó mhí na Samhna go mí na Nollag 2022 le dearbhuithe sócmhainní atá le déanamh in 2024, dearbhuithe a chumhdódh ansin, ar bhonn eisceachtúil, tréimhse 14 mhí (i.e. ó mhí na Samhna 2022 go mí na Nollag 2023). (59) Ar deireadh, maidir leis an ngealltanas ó rialtas na hUngáire córas dearbhaithe sócmhainní a bhunú faoin 31 Márta 2023 a chomhdaítear go leictreonach i bhformáid dhigiteach, córas a bheidh le stóráil i mbunachar sonraí poiblí a bheidh inchuardaithe gan táille ná gá le clárú, tugann an Coimisiún dá aire nach léirítear go fóill é sa chreat rialála. De réir na hUngáire, déanfar na rialacha maidir leis an gcóras a fhorbairt agus a ghlacadh tráth níos déanaí, faoin 31 Márta 2023. Is oth leis an gCoimisiún nár áiríodh tagairt shainráite don bhunachar sonraí poiblí sin san Acht um Dhearbhú Sócmhainní ón Ungáir. D’fhéadfadh na heasnaimh sin an bonn a bhaint d’éifeachtacht an chórais dearbhaithe sócmhainní freisin. (60)A mhéid a bhaineann le córas smachtbhannaí a thabhairt isteach le haghaidh sáruithe ar oibleagáidí dearbhaithe sócmhainní, tugann an Coimisiún dá aire go dtagraítear sa Straitéis in aghaidh na calaoise agus an éillithe le haghaidh chistí an Aontais Eorpaigh (a glacadh de réir Chinneadh 1540/2022 ón Rialtas) dá dtagraítear i mír (54) thuas don ghealltanas sonrach bearta nithiúla a leagan amach sa Phlean Gníomhaíochta a ghabhann leis an NACS nua tar éis 2022 chun córas éifeachtach, comhréireach agus athchomhairleach smachtbhannaí riaracháin agus coiriúla a fhorbairt i ndáil le dearbhuithe sócmhainní, faoin 1 Deireadh Fómhair 2023 ar a dhéanaí, i gcomhréir leis an mbeart feabhais. (61)An 23 Meán Fómhair 2022 chuir Rialtas na hUngáire an Dréacht-Acht arb é ab aidhm dó an tÚdarás Sláine a bhunú faoi bhráid an Tionóil Náisiúnta. An 4 Deireadh Fómhair 2022 ghlac an Tionól Náisiúnta an tAcht um Údarás Sláine, a fógraíodh an 10 Deireadh Fómhair 2022 agus a tháinig i bhfeidhm an 11 Deireadh Fómhair 2022 (féach beart feabhais (i) a dtugtar tuairisc air thuas). I gcomhréir leis an mbeart feabhais, bunaíodh le Roinn 75 den Acht um Údarás Sláine nach mór don Údarás Sláine tuarascáil ad hoc a ullmhú faoin 31 Nollaig 2023, ina ndéanfaí suirbhé ar chreat rialála agus ar oibriú chóras dearbhaithe sócmhainní na hUngáire, lena n‑áirítear a raon feidhme agus a phróiseas rialaithe. (62) A mhéid a bhaineann leis na straitéisí frithchalaoise agus frithéillithe, measann an Coimisiún gur ghlac an Ungáir na Príomhchéimeanna Cur Chun Feidhme, d’ainneoin gur glacadh straitéis athbhreithnithe leis an gCinneadh ón Rialtas an 15 Samhain 2022 in ionad an sprioc-ama a socraíodh an 30 Meán Fómhair 2022. Measann an Coimisiún go gcomhlíonann an Straitéis na gealltanais a leagtar síos leis an mbeart feabhais. Maidir leis an bPlean Gníomhaíochta a ghabhann leis an Straitéis Náisiúnta Frithéillithe a bheidh ann amach anseo tar éis 2022, lena bhforálfar maidir le cur chun feidhme an ghealltanais bearta nithiúla a leagan amach chun tacar smachtbhannaí éifeachtach, comhréireach agus athchomhairleach a fhorbairt, forchoimeádann an Coimisiún an ceart a thrasuí agus a chur chun feidhme a mheasúnú in 2023 agus ina dhiaidh sin. Sa chomhthéacs sin, chomhaontaigh an Ungáir dul i gcomhairle leis an gCoimisiún maidir leis an Dréachtstraitéis Náisiúnta Frithéillithe faoin 31 Eanáir 2023. Meabhraíonn an Coimisiún freisin an gealltanas ó Rialtas na hUngáire tuarascáil a chur faoi bhráid an Choimisiúin maidir le cur chun feidhme na mbeart feabhais uile ar bhonn ráithiúil, mar a tugadh faoi deara i mír (17). (63)Maidir le dearbhuithe sócmhainní, measann an Coimisiún, i dtaobh an chreata rialála maidir leis na dearbhuithe sin mar a leagtar amach san Acht um Dhearbhú Sócmhainní le bheith i bhfeidhm ón 1 Samhain 2022, nach gcomhlíontar go hiomlán na gealltanais maidir leis an gcóras dearbhaithe sócmhainní mar a leagtar amach i Litir mhí Mheán Fómhair, ós rud é go bhfágtar amach ón gcreat catagóir thábhachtach sócmhainní, mar a luaitear i mír (57). Measann an Coimisiún gur lúb éalaithe sa dlí iad na saincheisteanna a ardaítear sa mhír sin agus go bhféadfadh siad an bonn a bhaint d’éifeachtacht an bhirt feabhais. (64)Ar na cúiseanna sin, measann an Coimisiún nach n‑áirithíonn na téacsanna dlíthiúla ábhartha leordhóthanacht an bhirt feabhais go hiomlán, i bhfianaise na laigí, na rioscaí agus na n‑easnamh a luaitear i míreanna (57) go (59) thuas. IV.Trédhearcacht a áirithiú maidir leis an úsáid a bhaineann fondúireachtaí bainistíochta sócmhainní leasa phoiblí as tacaíocht ón Aontas (65)Gheall Rialtas na hUngáire gníomh leasaitheach a ghlacadh faoin 30 Meán Fómhair 2022 chun cur i bhfeidhm ginearálaithe rialacha soláthair phoiblí a áirithiú maidir le fondúireachtaí bainistíochta sócmhainní poiblí a dhéanann gníomhaíocht leasa phoiblí agus maidir le daoine dlítheanacha a bhunaíonn siad agus a choinníonn siad ar bun. Gheall sé freisin gníomh leasaitheach a ghlacadh faoin dáta céanna chun a áirithiú go gcomhlíonfar go hiomlán Airteagal 61 den Rialachán Airgeadais, chomh maith leis na treoracha agus an cleachtas a ailíniú le Fógra Treorach an Choimisiúin maidir le coinbhleachtaí leasa a sheachaint agus a bhainistiú faoin Rialachán Airgeadais. D’fheabhsódh agus shoiléireodh sé sin rialacha ginearálta coinbhleachta leasa a bhaineann le fondúireachtaí bainistíochta sócmhainní leasa phoiblí agus le comhaltaí a mbord. (66)Ba é an Phríomhchéim Cur Chun Feidhme don bheart seo an dá acht leasaitheacha a luaitear sa mhír roimhe a ghlacadh faoin 30 Meán Fómhair 2022. (67)Ghlac an Ungáir na céimeanna seo a leanas chun aghaidh a thabhairt ar an bPríomhchéim Cur Chun Feidhme. (68)An 4 Deireadh Fómhair 2022 ghlac an Tionól Náisiúnta Acht XXIX 2022 lena leasaítear Achtanna áirithe a bhaineann le fondúireachtaí bainistíochta sócmhainní leasa phoiblí a dhéanann dualgas poiblí, an Riarachán Náisiúnta Cánach agus Custaim agus seiceálacha na hOifige Eorpaí Frith-Chalaoise i ndáil le húsáid chistí buiséid an Aontais Eorpaigh a rialú. Fógraíodh an tAcht sin an 10 Deireadh Fómhair 2022. Tháinig forálacha an Achta a bhaineann le fondúireachtaí bainistíochta sócmhainní leasa phoiblí a dhéanann dualgas poiblí i bhfeidhm an 13 Deireadh Fómhair 2022. (69)I gcomhréir leis an mbeart feabhais, tugadh isteach le hAcht XXIX 2022 leasuithe ar Acht CXLIII 2015 um sholáthar poiblí agus ar Acht IX 2021 um fhondúireachtaí bainistíochta sócmhainní leasa phoiblí a dhéanann dualgas poiblí. I Roinn 5 d’Acht CXLIII 2015 um sholáthar poiblí, cuireadh pointe nua (f) le mír (1) ina sonraítear go bhfuil fondúireachtaí bainistíochta sócmhainní leasa phoiblí a dhéanann dualgas poiblí agus daoine dlítheanacha a bhunaíonn siad nó a choinníonn siad ar bun faoi réir na hoibleagáide nósanna imeachta um sholáthar a dhéanamh i gcomhréir leis an Acht thuasluaite. Modhnaíodh mír (3) de Roinn 15 d’Acht IX 2021 freisin um fhondúireachtaí bainistíochta sócmhainní leasa phoiblí a dhéanann dualgas poiblí, agus leis an modhnú sin bunaíodh rialacha coinbhleachta leasa. Áirítear sa mhír seo anois tagairt shainráite do theaghlaigh, don saol mothúchánach, do chleamhnacht pholaitiúil nó náisiúnta nó d’aon leas pearsanta díreach nó indíreach eile le haghaidh fondúireachtaí bainistíochta sócmhainní leasa phoiblí a dhéanann dualgas poiblí agus daoine dlítheanacha a bhunaíonn siad nó a choinníonn siad ar bun, lena n‑áirítear cathaoirligh agus comhaltaí an bhoird agus an bhoird maoirseachta, chomh maith lena bhfostaithe. Thairis sin, leasaíodh leis an Acht forálacha i bpíosaí eile reachtaíochta i gcomhréir leis an modhnú i Roinn 15 (3) d’Acht IX 2021. (70)Tugann an Coimisiún dá aire, áfach, nach ndearnadh oifigigh ardleibhéil, lena n‑áirítear feidhmeannaigh shinsearacha pholaitiúla ón Tionól Náisiúnta agus ó chomhlachtaí uathrialacha na hUngáire, a eisiamh ó shuí ar bhoird fondúireachtaí bainistíochta sócmhainní leasa phoiblí, mar a iarradh le linn na malartuithe leis an Ungáir. Ina ionad sin, ón togra le haghaidh cinneadh cur chun feidhme ón gCoimisiún an 18 Meán Fómhair 2022, agus d’ainneoin gur tharraing an Coimisiún an imní sin anuas go comhsheasmhach ina thuarascálacha bliantúla maidir leis an Smacht Reachta, thug an Ungáir isteach an athuair ón 1 Samhain 2022 an fhéidearthacht (trí bhíthin eisceacht ón toirmeasc ginearálta ) d’fheidhmeannaigh shinsearacha pholaitiúla fostaíocht eile ar phá a bheith acu. Cruthaítear leis an eisceacht sin staid ina bhféadfaidh feidhmeannaigh shinsearacha pholaitiúla a bheith rannpháirteach sa chinnteoireacht maidir le cistí poiblí a eisíoc le heintitis, ar eintitis iad ina bhfuil siad féin fostaithe agus ina bhfuil príomhchumhachtaí cinnteoireachta acu ..Dá thoradh sin, cé gur thug an Ungáir aghaidh ar na hábhair imní a ardaíodh sa togra le haghaidh cinneadh cur chun feidhme an 18 Meán Fómhair 2022, fágtar nach leordhóthanach mar sin féin cur chun feidhme an bhirt feabhais mar gheall ar an eisceacht a tugadh isteach an 1 Samhain 2022. V.Nós imeachta sonrach a thabhairt isteach i gcás coireanna speisialta a bhaineann le feidhmiú údaráis phoiblí nó le bainistíocht maoine poiblí

(71)Tá Rialtas na hUngáire tiomanta don Chód um Nós Imeachta Coiriúil a leasú d’fhonn nós imeachta nua a bhunú um chionta coiriúla speisialta a bhaineann le feidhmiú údaráis phoiblí nó bainistíocht soláthair phoiblí. Faoin mbeart feabhais, ní mór foráil a dhéanamh leis an nós imeachta nua maidir le hathbhreithniú breithiúnach ar chinneadh na seirbhíse ionchúisimh nó an údaráis um imscrúdú tuarascáil ar choir a dhíbhe nó deireadh a chur leis na himeachtaí coiriúla (i.e. imscrúdú coiriúil a dhúnadh gan díotáil) maidir le héilliú agus cleachtais a bhaineann le héilliú mar a shainmhínítear in Airteagal 4(2) de Threoir (AE) 2017/1371 agus i gCaibidil III de Choinbhinsiún na Náisiún Aontaithe i gcoinne an Éillithe. Ní mór don nós imeachta nua an t‑údarás a thabhairt do bhreitheamh imscrúdaithe le tús a chur leis na himeachtaí coiriúla nó leanúint ar aghaidh leo. D’fhéadfadh aon duine nádúrtha agus duine dlítheanach, cé is moite d’údaráis phoiblí, tairiscintí a chomhdú faoin nós imeachta, rud a d’fhéadfadh a bheith ina chúis freisin le díotáil a chomhdú os comhair cúirte. Gheall Rialtas na hUngáire freisin go n‑áiritheodh sé go mbeadh an nós imeachta nua infheidhme ón 1 Eanáir 2023. Gheall sé poist thiomnaithe bhreise a leithdháileadh faoin 31 Nollaig 2022 ar an gcúirt atá freagrach as an athbhreithniú breithiúnach ar chinneadh na seirbhíse ionchúisimh nó ar an údarás um imscrúdú chun tuarascáil ar choir a dhíbhe nó deireadh a chur leis na himeachtaí coiriúla. (72)Áiríodh i Litir mhí Mheán Fómhair an gealltanas go sainaithneofaí Príomh-Chúirt Dúiche Buda san Acht um Athbhreithniú Breithiúnach mar an chúirt a bhfuil dlínse eisiach aici ar chríoch na hUngáire chun athbhreithniú a dhéanamh ar chinntí den sórt sin agus ordú a thabhairt tús a chur le himeachtaí coiriúla nó leanúint leo. Dheimhnigh sí freisin gur cheart do gach cúirt san Ungáir, lena n‑áirítear breithiúna imscrúdaithe i gcomhthéacs an nós imeachta faoin mbeart feabhais seo, ceanglais an neamhspleáchais agus na neamhchlaontachta a chomhlíonadh, ar ceanglais iad atá bunaithe le dlí i gcomhréir le hAirteagal 19(1) den Chonradh ar an Aontas Eorpach (‘CAE’) agus le acquis ábhartha an Aontais. (73)Is beart cothrománach é an beart feabhais seo arb é is aidhm dó fadhbanna struchtúracha le héifeachtacht na gníomhaíochta ionchúisimh san Ungáir a leigheas agus a áirithiú go ndéanfar bearta éifeachtacha díspreagthacha chun cosaint leasanna airgeadais an Aontais a áirithiú, i gcomhréir le hAirteagal 325 CFAE. (74)Ba iad na Príomhchéimeanna Cur Chun Feidhme don bheart seo (i) bailchríoch a chur ar dhréacht-téacs na rialachán cur chun feidhme (riachtanach chun an nós imeachta athbhreithniúcháin a chur i bhfeidhm) agus a ghlacadh díreach tar éis theacht i bhfeidhm an dlí nua faoin 31 Deireadh Fómhair 2022 agus (ii) teacht i bhfeidhm an dlí nua lena leasaítear an Cód um Nós Imeachta Coiriúil tar éis don Chúirt Bhunreachtúil athbhreithniú ex ante (arna thionscnamh ag an Rialtas) a dhéanamh faoin 15 Samhain 2022. (75)An 3 Deireadh Fómhair 2022 ghlac an Tionól Náisiúnta an chéad leagan den Acht um leasú a dhéanamh ar Acht XC 2017 um an gCód um Nós Imeachta Coiriúil (‘an tAcht um Athbhreithniú Breithiúnach’); tháinig na forálacha sin i bhfeidhm an 15 Samhain 2022. An 14 Samhain 2022 roinn údaráis na hUngáire leagan athbhreithnithe den Acht um Athbhreithniú Breithiúnach le seirbhísí an Choimisiúin; bhí an leagan céanna san acht um an bpacáiste seirbhíse an 15 Samhain 2022 ar sceidealaíodh é a ghlacadh faoin 22 Samhain 2022. Glacadh an tAcht leasaitheach an 22 Samhain 2022 agus léirítear ann na hathruithe a áirítear sa téacs dlíthiúil a fuair an Coimisiún an 14 Samhain 2022. Sa chinneadh maidir leis an athbhreithniú ex ante ar an Acht um Athbhreithniú Breithiúnach, chinn Cúirt Bhunreachtúil na hUngáire nach sáraíonn an Gníomh um Athbhreithniú Breithiúnach prionsabal mhonaplacht ionchúisimh na seirbhíse ionchúisimh, mar a leagtar síos in Airteagal 29(1) de Dhlí Bunúsach na hUngáire. (76)An 11 Deireadh Fómhair 2022, chuir an Ungáir faoi bhráid an Choimisiúin (i) an Dréachtfhoraithne ón Rialtas lena leasaítear Foraithne 100/2018 ón Rialtas (an 8 Meitheamh) lena leagtar síos na rialacha mionsonraithe maidir le himscrúdú agus nós imeachta ullmhúcháin, agus (ii) an Dréachtfhoraithne ón Aire Dlí agus Cirt lena leasaítear Foraithne 12/2018 (an 12 Meitheamh) lena leagtar síos rialacha maidir le gníomhartha áirithe, agus daoine rannpháirteacha, sa nós imeachta coiriúil. Is ionann na dréachtfhoraitheanta sin agus na dréachtrialacháin cur chun feidhme (‘Rialacháin Cur Chun Feidhme’) is gá chun an nós imeachta athbhreithniúcháin a chur i bhfeidhm mar a leagtar amach sna Príomhchéimeanna Cur Chun Feidhme. Le Litir mhí na Samhna chuir Rialtas na hUngáire an dréacht is déanaí de na rialacháin cur chun feidhme sin faoi bhráid an Choimisiúin, a bhfuil a dteacht i bhfeidhm beartaithe don 1 Eanáir 2023. (77)Cuireann an tAcht um Athbhreithniú Breithiúnach formhór na ngealltanas a mholtar sna bearta feabhais chun feidhme trí bhíthin leasuithe ábhartha a thabhairt isteach ar Acht XC 2017 um an gCód um Nós Imeachta Coiriúil. Go háirithe, baineann an nós imeachta nua leis na cionta coiriúla ábhartha mar a mholtar faoin mbeart feabhais (Roinn 817/A (1)). Ceadaíonn sé do dhaoine nádúrtha agus dlítheanacha tairiscint ar athbhreithniú a chur isteach (Roinn 817/C) agus, ar choinníoll go gcomhlíontar coinníollacha áirithe, ceadaítear leis tairiscint ar ionchúiseamh a chomhdú (Roinn 817/H). Beidh dlínse eisiach ag Príomh-Chúirt Dúiche Buda ar an nós imeachta athbhreithniúcháin nua (Roinn 817/E (1)). (78)Is díol sásaimh don Choimisiún freisin forálacha áirithe a tugadh isteach tar éis don Tionól Náisiúnta an chéad leagan den Acht um Athbhreithniú Breithiúnach a ghlacadh, ós rud é go bhfuil sé beartaithe leo cur le héifeachtacht an bhirt feabhais. De réir na bhforálacha sin, féadfaidh an tÚdarás Sláine (féach beart feabhais (i) thuas), a mbeidh, i bprionsabal, eolas domhain aige ar shaincheisteanna atá ábhartha maidir le himscrúdú agus ionchúiseamh na gcionta coiriúla a chumhdaítear leis an nós imeachta nua, tairiscint ar athbhreithniú agus ar ath-athbhreithniú a chomhdú freisin (Roinn 817/C (7); Roinn 817/H (3)). Ní fhéadfaidh an tÚdarás Sláine, mar chomhlacht poiblí, tairiscint ar ionchúiseamh a chur isteach, gan dochar do phrionsabal bunreachtúil na hUngáire go bhforchoimeádtar ionchúiseamh poiblí don tseirbhís ionchúisimh. Mar sin féin, féadfaidh aon duine nádúrtha nó dlítheanach tairiscint ar ionchúiseamh a chomhdú tar éis tairiscint ar athbhreithniú arna chomhdú ag an Údarás Sláine (Roinn 817/I). (79)Ina theannta sin, faoin nós imeachta nua tá an fhéidearthacht ann, lena n‑áirítear í a bheith ann don Údarás Sláine, tairiscint ar ath-athbhreithniú a chomhdú, i gcás ina gcinneann an tseirbhís ionchúisimh nó an t‑údarás um imscrúdú arís tuarascáil ar choir a dhíbhe nó deireadh a chur leis na himeachtaí coiriúla (Roinn 817/H), fiú tar éis na chéad tairisceana ar athbhreithniú. Níl an deis seo ar fáil ach amháin do dhuine a chomhdaigh tairiscint ar athbhreithniú níos luaithe sa chás. Is díol sásaimh don Choimisiún freisin gur baineadh an fhoráil ó Roinn 817/V lena gceadófaí don Ard-Ionchúisitheoir réiteach urghnách a chomhdú in aghaidh cinntí a rinneadh le linn an nós imeachta. (80)An tráth céanna, níor léiríodh gealltanais eile i gceart san Acht um Athbhreithniú Breithiúnach ná sna rialacháin cur chun feidhme, mar atá: ‑(i) an gealltanas go soláthrófar, faoin 31 Nollaig 2022, leithdháiltí leordhóthanacha acmhainní daonna, acmhainní bonneagair agus acmhainní eile chun feidhmiú cuí an nós imeachta a áirithiú (lena náirítear poist thiomnaithe bhreise do bheirt bhreithiúna ar a laghad agus do bheirt rúnaithe dlí ar a laghad) laistigh de Phríomh-Chúirt Dúiche Buda, agus (ii) an gealltanas athbhreithniú a dhéanamh ar fheidhmiú an nós imeachta faoin 31 Nollaig 2023, agus, más gá, foráil a dhéanamh maidir le leasuithe ar an gcreat reachtach a ghlacadh tar éis dul i gcomhairle leis an gCoimisiún faoin 30 Meitheamh 2024. (81)A mhéid a bhaineann leis an gcéad ghealltanas, chuir údaráis na hUngáire in iúl don Choimisiún nach faoi Rialtas na hUngáire atá na bearta sin, ach faoi chomhlacht na mbreithiúna atá i gceannas ar riarachán na gcúirteanna. Níor cuireadh an Coimisiún ar an eolas faoi aon chur chun feidhme nithiúil maidir leis an ngealltanas sin. I gcás an dara gealltanas, níor cuireadh an Coimisiún ar an eolas faoi aon fhoráil nithiúil lena leagfaí amach an oibleagáid an t‑athbhreithniú a dhéanamh ar an nós imeachta agus é a leasú más gá. D’fhéadfaí na heilimintí sin a chomhlíonadh go hábhartha fós tar éis theacht i bhfeidhm na reachtaíochta nua agus, dá bhrí sin, ní dhéanfaidh siad dochar ag an gcéim seo d’éifeachtacht fhéideartha chur chun feidhme an bhirt feabhais. Dá bhrí sin, leanfaidh an Coimisiún de bheith ar an airdeall maidir leis na saincheisteanna sin agus déanfaidh sé dlúthfhaireachán ar an staid bunaithe ar an tuairisciú ráithiúil ón Ungáir dá dtagraítear i mír (17) thuas, nó ar aon fhaisnéis a d’fhéadfadh sé a fháil ar shlí eile. Mura gcomhlíonfar na heilimintí sin amhail ón 1 Eanáir 2023, nuair a bheidh an nós imeachta nua infheidhme, d’fhéadfadh an baol a bheith ann go mbainfí an bonn d’éifeachtacht an nós imeachta. (82)An tráth céanna, measann an Coimisiún go dtugann forálacha sonracha corrlach lánroghnach isteach sa nós imeachta, rud a d’fhéadfaí a úsáid chun difear a dhéanamh do thoradh an nós imeachta nua tar éis tairiscint ar athbhreithniú (nó ar ath-athbhreithniú) nó ar ionchúiseamh, rud a chuirfeadh éifeachtacht an bhirt feabhais i mbaol. (83)Go háirithe, ní luaitear go soiléir sna rialacha is infheidhme na hiarmhairtí dlíthiúla don ionchúisitheoir a bhaineann le cinneadh breithiúnach lena gcuirtear a chinneadh i leataobh tar éis tairiscint ar athbhreithniú. Foráiltear le Roinn 817/G (3), ‘i gcás imscrúdú a thosóidh nó i gcás go leanfar d’imscrúdú, go leanfaidh an tseirbhís ionchúisimh nó an t‑údarás um imscrúdú leis an imeacht, agus an ráiteas ar na cúiseanna atá leis an gcinneadh ón gcúirt á chur san áireamh, agus, i gcás go leanann aon saincheist de bheith neamhbhraite, go bhféachfar leis na heasnaimh a léirítear ann a leigheas’ (linne an bhéim). Tugtar le fios i bhfoclaíocht na forála go mbeadh corrlach áirithe lánroghnach ann don ionchúisitheoir, nach mbeadh ceangal dlíthiúil air cinneadh a dhéanamh a thiocfadh go hiomlán leis an gcinneadh breithiúnach agus nach mbeadh air ach é a chur san áireamh nó go fiú ‘féachaint leis’ an neamhdhleathacht a d’aimsigh an chúirt athbhreithnithe a leigheas. Mhol an Coimisiún foclaíocht níos déine faoina mbeadh sé de cheangal ar an ionchúisitheoir cinneadh a dhéanamh ‘agus lánurraim á tabhairt d’fhorais an chinnidh ón gcúirt’ agus go ndéanfadh sé ‘na heasnaimh a léirítear ann a leigheas’. Measann an Coimisiún go lagaíonn an discréid a bhronntar ar an ionchúisitheoir leis an riail is infheidhme éifeachtacht agus, dá bhrí sin, leordhóthanacht an bhirt feabhais sin, ós rud é nach bhfuil aon ráthaíocht ann go ndéanfar cinntí maidir le hathbhreithniú breithiúnach a fhiosrú go cuí trí ghníomhaíocht ionchúisimh cheart. (84)Thairis sin, maidir leis na cásanna inar féidir tairiscint ar ionchúiseamh a chomhdú, éilíonn an tAcht um Athbhreithniú Breithiúnach scrúdú ar fhoras na tairisceana ar ionchúiseamh (Ranna 817/O agus 817/P) ag an gcúirt trialach i gcúirt iata agus gan fianaise a éisteacht, rud atá sa bhreis ar an réamhscrúdú ar fhorais fhoirmiúla a bunaíodh faoin nós imeachta nua. (85)Tugann an Coimisiún dá aire nach ann do scrúdú den sórt sin ag an gcúirt trialach ar an bhforas don tairiscint ar ionchúiseamh faoi na rialacha ginearálta (i gcás ina gcomhdaíonn an t‑ionchúisitheoir poiblí an bille díotála) ná faoin nós imeachta ionadach um ionchúiseamh príobháideach (i gcás ina gcomhdaíonn an t‑íospartach an bille díotála). Is é tuairim an Choimisiúin gurb ionann é agus scagadh substainteach ag an gcúirt trialach lena mbaineann an baol go mbeadh ráiteas ag an gcúirt trialach maidir le fiúntas an cháis sula n‑éistfidh sí fianaise. Dá ndéanfaí scagadh den sórt sin, bheadh riosca ann go ndéanfaí rialú ar an bhfiúntas a réamh-mheas nó a chosc, gan an deis a bheith ann fianaise a lorg agus a éisteacht sa chás sin. D’fhéadfadh sé freisin, i gcleachtas, measúnú Bhreithiúna Imscrúdaithe Phríomh-Chúirt Dúiche Buda a aisiompú: má dhéantar imeachtaí a fhoirceannadh arís tar éis don bhreitheamh imscrúdaithe an chéad chinneadh an tuarascáil ar choir a dhíbhe a chur i leataobh nó deireadh a chur leis na himeachtaí agus gan cinneadh an bhreithimh imscrúdaithe sin a chur san áireamh, d’fhéadfadh sé a bheith d’éifeacht ag an scrúdú a dhéanfaidh an chúirt trialach cinntí an bhreithimh imscrúdaithe a chur i leataobh, gan éisteacht a thabhairt d’aon fhianaise bhreise ón gcúirt trialach. Ar na cúiseanna sin, agus i bhfianaise phríomhról an bhreithimh imscrúdaithe ag an gcéim réamhthrialach, níl gá leis an scagadh breise sin ón gcúirt trialach agus baintear an bonn d’éifeachtacht an bhirt feabhais leis. (86)Thairis sin, níor leagadh amach go soiléir i bhforáil deiridh an téacs dhlíthiúil a cuireadh ar fáil do sheirbhísí an Choimisiúin raon feidhme ratione temporis na rialacha nua sin. Go deimhin, ní leagtar amach go soiléir sa téacs go mbeidh feidhm ag an nós imeachta nua maidir le tuarascálacha ar choir arna gcomhdú tar éis an 1 Eanáir 2023 lena gcumhdaítear coireanna a líomhnaítear a rinneadh roimh an dáta sin freisin, cé is moite de choireanna a bhfuil urchosc ama orthu (féach Roinn 876/C (2)). Ní shoiléirítear sa téacs, go háirithe, nach gcuireann cinneadh lena ndéantar tuarascáil ar choir a dhíbhe nó cinneadh lena bhfoirceanntar na himeachtaí, a glacadh roimh an 1 Eanáir 2023 (maidir le coir líomhnaithe nach bhfuil cosc ama uirthi mar gheall ar reacht na dteorainneacha) deireadh leis an oibleagáid atá ar an údarás um imscrúdú nó ar an tseirbhís ionchúisimh cinneadh nua a ghlacadh faoi Roinn 379 den Chód um Nós Imeachta Coiriúil, ar féidir a bheith faoi réir (a)tairiscint ar athbhreithniú faoin nós imeachta nua. Chomh maith leis sin, ní fhoráiltear sa téacs gur féidir feidhm a bheith ag an nós imeachta nua maidir le tuarascálacha ar choir a comhdaíodh roimh an 1 Eanáir 2023, go dtí go ndéanfaidh an t‑údarás um imscrúdú nó an tseirbhís ionchúisimh cinneadh. (87)Ar an mbonn sin, measann an Coimisiún, maidir leis an gcreat rialála chun nós imeachta sonrach a thabhairt isteach i gcás coireanna speisialta a bhaineann le feidhmiú údaráis phoiblí nó le bainistíocht maoine poiblí mar a leagtar amach sna leasuithe ar Acht XC 2017 um an gCód um Nós Imeachta Coiriúil, nach gcomhlíonann sé na gealltanais a leagtar síos leis an mbeart feabhais agus go bhfuil rialacha ann a bhaineann an bonn dá éifeachtacht. Mar a mhínítear sa Mheabhrán Míniúcháin (mír 96), ceanglaíodh ar an Ungáir a cuid gealltanas a shonrú i gceart i rialacha mionsonraithe chun éifeachtacht an bhirt a áirithiú. Leis an mbealach inar shonraigh an Ungáir a gealltanais sa dlí faoi láthair, ní cheadaítear don Choimisiún a shuíomh gur féidir aghaidh a thabhairt go héifeachtach leis an mbeart feabhais seo ar na saincheisteanna a bhaineann le himscrúdú neamhéifeachtach, ionchúiseamh neamhéifeachtach agus smachtbhannaí neamhéifeachtacha. Dá bhrí sin, ní leor an beart feabhais mar a cuireadh chun feidhme é chun aghaidh a thabhairt go leordhóthanach ar thorthaí an Choimisiúin faoin Rialachán maidir le Coinníollacht. VI.Sásraí iniúchóireachta agus rialaithe a neartú lena ráthú go mbainfear úsáid fhónta as tacaíocht ón Aontas

(88)Gheall Rialtas na hUngáire meitheal a bhunú faoin 31 Lúnasa 2022 chun forálacha a chuimsiú i bhForaitheanta ábhartha ón Rialtas maidir le tacaíocht ón Aontas a chur chun feidhme. Ba cheart é a bheith d’aidhm ag na forálacha sin na rialacha agus na nósanna imeachta a neartú chun coinbhleacht leasa a chosc, a bhrath agus a cheartú ar bhealach níos éifeachtaí i gcomhréir leis an sainiú atá in Airteagal 61 den Rialachán Airgeadais. Leis na forálacha sin ba cheart sásra a chuimsiú chun rialú éifeachtach a dhéanamh ar bhailíocht na ndearbhuithe maidir le coinbhleacht leasa. Ba cheart é a bheith d’aidhm ag na forálacha freisin cur le hacmhainneachtaí nós imeachta na n‑údarás bainistíochta, na gcomhlachtaí idirmheánacha agus an údaráis náisiúnta maidir le cur chun feidhme Phlean Téarnaimh agus Athléimneachta na hUngáire, chun bainistíocht riosca neartaithe agus cosc, brath agus ceartú calaoise, éillithe agus cistithe dhúbailte a chur i bhfeidhm. Gheall Rialtas na hUngáire freisin Stiúrthóireacht um Iniúchóireacht Inmheánach agus Sláine (‘DIAI’) a bhunú a bheadh freagrach as bailíocht dearbhuithe maidir le coinbhleacht leasa agus dearbhuithe maidir le leas a sheiceáil go rialta. Gheall sé na ráthaíochtaí ábhartha a thabhairt don Stiúrthóireacht maidir lena neamhspleáchas (e.g. baill foirne ardleibhéil a ainmniú, fad shainordú an stiúrthóra gan an deis a bheith ann iad a chur as oifig) agus rialacha a bhunú maidir le rialú rialta ar bhailíocht na ndearbhuithe. Gheall Rialtas na hUngáire freisin na hacmhainní airgeadais agus daonna is gá a chur ar fáil do EUTAF, chun a ráthú go mbainfear úsáid fhónta as tacaíocht ón Aontas, chun a neamhspleáchas a choimirciú agus chun a chur ar a chumas a chúraimí reatha agus na cúraimí breise arna sannadh ag roinnt de na bearta feabhais a chur i gcrích. (89)Ba iad na Príomhchéimeanna Cur Chun Feidhme don bheart seo (i) bunú na meithle faoin 31 Lúnasa 2022, (ii) bunú DIAI in Oifig an Phríomh-Aire faoin 30 Meán Fómhair 2022 agus (iii) leasuithe ar Fhoraitheanta ábhartha ón Rialtas a ghlacadh faoin 30 Meán Fómhair 2022. (90)Ghlac an Ungáir na céimeanna seo a leanas chun aghaidh a thabhairt ar na Príomhchéimeanna Cur Chun Feidhme ábhartha. (91)I gcomhréir leis an mbeart feabhais, bunaíodh meitheal laistigh den sprioc-am is infheidhme le rannpháirtíocht sheirbhísí Oifig an Phríomh-Aire atá freagrach as úsáid chistí an Aontais agus EUTAF a bhainistiú, a rialú agus a iniúchadh. Tháinig an mheitheal le chéile le seirbhísí an Choimisiúin den chéad uair an 8 Meán Fómhair 2022 agus dhá uair sa tseachtain ar an meán go dtí tús mhí na Samhna 2022. (92)An 30 Meán Fómhair 2022 ghlac Rialtas na hUngáire: (i) Foraithne 374/2022 ón Rialtas (an 30 Meán Fómhair) lena leasaítear Foraithne 272/2014 ón Rialtas (an 5 Samhain) maidir leis na Rialacha maidir le Cistí a Úsáid ó Chistí Áirithe de chuid an Aontais Eorpaigh sa Chlárthréimhse 2014-2020 agus Foraithne 256/2021 ón Rialtas (an 18 Bealtaine) maidir leis na Rialacha maidir le Cistí a Úsáid ó Chistí Áirithe de chuid an Aontais Eorpaigh sa Chlárthréimhse 2021-2027, agus (ii) Foraithne 373/2022 ón Rialtas (an 30 Meán Fómhair) maidir le rialacha cur chur chun feidhme Phlean Téarnaimh agus Athléimneachta na hUngáire agus leis na hinstitiúidí atá freagrach as a chur chun feidhme. Tháinig na foraitheanta i bhfeidhm an lá céanna, cé is moite d’eisceachtaí áirithe go háirithe maidir le forálacha áirithe a bhaineann le dearbhuithe maidir le coinbhleacht leasa. (93)An 15 Samhain 2022 ghlac Rialtas na hUngáire Foraithne 463/2022 ón Rialtas lena leasaítear Foraitheanta 373/2022, 256/2021 agus 272/2014 ón Rialtas, lenar tugadh ar aghaidh go dtí an 15 Samhain teacht i bhfeidhm na bhforálacha thuasluaite maidir le dearbhuithe maidir le coinbhleacht leasa. Ar deireadh, an 4 Deireadh Fómhair 2022 ghlac an Tionól Náisiúnta Acht XXVIII 2022 um leasú a dhéanamh ar ghníomhartha áirithe a bhaineann le rialú úsáid chistí buiséid an Aontais Eorpaigh, lenar bunaíodh DIAI in eagrú oibre an Aire atá freagrach as úsáid chistí an Aontais Eorpaigh (i.e. Oifig an Phríomh-Aire), agus fógraíodh é an 10 Deireadh Fómhair 2022. Tháinig sé i bhfeidhm an 13 Deireadh Fómhair 2022. An 15 Samhain 2022 chuir Rialtas na hUngáire bille leasaitheach faoi bhráid an Tionóil Náisiúnta maidir leis an Acht seo, mar chuid den phacáiste seirbhíse. Tar éis an pacáiste seirbhíse a chur faoi bhráid an Tionóil Náisiúnta, sheol údaráis na hUngáire téacs dlíthiúil athbhreithnithe chuig seirbhísí an Choimisiúin mar iarscríbhinn a ghabh le Litir mhí na Samhna. Glacadh an tAcht leasaitheach an 22 Samhain 2022 agus léirítear ann na hathruithe a chuimsítear sa téacs dlíthiúil a fuair an Coimisiún an 19 Samhain. Ceapadh stiúrthóir gníomhach DIAI (le haghaidh na tréimhse ón 1 Deireadh Fómhair 2022 go dtí an 31 Nollaig 2022) an 30 Meán Fómhair 2022. (94)I gcomhréir leis an mbeart feabhais, le Foraithne 373/2022 ón Rialtas lena leasaítear Foraithne 374/2022 chomh maith le Foraithne 463/2022 ón Rialtas, tugtar isteach forálacha chun rialacha agus nósanna imeachta a neartú chun coinbhleacht leasa a chosc, a bhrath agus a cheartú ar bhealach níos éifeachtaí i gcomhréir le hAirteagal 61 den Rialachán Airgeadais agus leis an bhFógra Treorach ón gCoimisiún maidir le coinbhleachtaí leasa a sheachaint agus a bhainistiú faoin Rialachán Airgeadais. Cumhdaítear leis na forálacha nua coincheap na coinbhleachta leasa a mheastar a bheith ann agus áirithítear leo sásra chun rialú éifeachtach a dhéanamh ar bhailíocht na ndearbhuithe maidir le coinbhleacht leasa. Leagtar amach sna Foraitheanta ón Rialtas leasaithe go ndéanfaidh baill foirne ábhartha na n‑údarás náisiúnta dearbhú ginearálta coinbhleachta leasa agus dearbhú leasanna a chomhdú nuair a bheidh caidreamh dlíthiúil á bhunú acu nó sula gcuirfidh siad tús le gníomhaíocht le gníomhaí de chuid an chórais institiúidigh. Déanfaidh siad dearbhú coinbhleachta leasa a chomhdú freisin sula dtosóidh aon ghníomh nós imeachta. Dearbhóidh faighteoirí deiridh, conraitheoirí, fochonraitheoirí agus daoine a bhfuil baint acu le hullmhú agus cur chun feidhme tionscadail aon choinbhleacht leasa sna cásanna dá bhforáiltear i bhFógra Treorach an Choimisiúin. Leagtar amach sna forálacha nua go bhfíoróidh DIAI fírinneacht na ndearbhuithe cé is moite de dhearbhuithe arna ndéanamh ag a fhoireann féin agus ag comhaltaí an údaráis iniúchóireachta (a fhíoróidh an tÚdarás Sláine ina ionad sin), ar bhonn samplach, agus bunaithe ar phlean iniúchóireachta 2 bhliain, lena gcumhdófar ar a laghad 5 % de líon na ndaoine a gceanglaítear orthu dearbhú coinbhleachta leasa a thíolacadh gach bliain chomh maith le haon amhras faoi choinbhleacht leasa a thuairiscítear dó. Ón 15 Samhain 2022 i leith tá feidhm ag an oibleagáid atá ar na gníomhaithe uile dearbhuithe maidir le coinbhleacht leasa a chomhdú agus ag an oibleagáid atá ar DIAI seiceálacha a dhéanamh. (95)Leagtar amach sna Foraitheanta leasaithe go n‑áiritheofar maoirseacht rialta agus éifeachtach agus uainíocht rialta ar bhaill foirne i bpoist íogaire, go háirithe iad siúd a dhéileálann le bainistíocht neamhrialtachta, rialú nó measúnú riosca. Déanfar é sin a fhorbairt a thuilleadh le modheolaíocht thiomnaithe. Déanfaidh an Coimisiún obair leantach ar chur chun feidhme an ghealltanais sin sa chleachtas. Thairis sin, i gcomhréir leis an ngealltanas bailiú iomchuí sonraí a áirithiú agus leis an mbeart feabhais maidir le Arachne (féach measúnú níos mionsonraithe thíos), cuimsítear sna Foraitheanta leasaithe forálacha chun tarchur sonraí chuig Arachne a áirithiú agus leagtar amach sna hiarscríbhinní a ghabhann leo na réimsí sonraí ábhartha is gá a tharchur chuig Arachne. Ina theannta sin, tá forálacha sna Foraitheanta leasaithe chun feidhmeanna uile Arachne a chur i bhfeidhm go comhsheasmhach, go córasach agus go forleathan agus na cinntí maidir le cistiú an Aontais á n‑ullmhú agus á nglacadh. (96)I Roinn 81 maidir leis an Leasú ar Acht CXLIII 2015 um sholáthar poiblí an Achta um Údarás Sláine, a glacadh an 10 Deireadh Fómhair 2022 agus a tháinig i bhfeidhm an 11 Deireadh Fómhair 2022, leagtar síos foráil chun cosc a chur ar thairgeoirí páirt a ghlacadh i dtairiscintí i nósanna imeachta soláthair phoiblí má tá siad i staid coinbhleachta leasa is ábhartha don tairiscint shonrach. (97)I gcomhréir leis an mbeart feabhais, leagtar amach sa reachtaíocht maidir le DIAI ról iomlán neamhspleách DIAI, le ráthaíochtaí ábhartha (e.g. maidir leis an nós imeachta um dhíbhe). Leagtar amach inti freisin a inniúlacht maidir le gníomhaithe a bhfuil baint acu le cur chun feidhme aon chiste i mbuiséad an Aontais (Roinn 29/B (3) d’Acht CXXV 2018 um riarachán rialtais). Thairis sin, leagtar amach go soiléir sa reachtaíocht ábhartha go ndéanfaidh an stiúrthóir na cúraimí gan aon chur isteach ó aon institiúid, comhlacht, páirtí polaitiúil, eintiteas eacnamaíoch, comhlachas nó duine dlítheanach nó fisiciúil eile (Roinn 29/B (5)). Roghnófar fostaithe DIAI ar bhonn sraith oibiachtúil critéar a cheadóidh an tÚdarás Sláine. Déanfaidh an tÚdarás rialú freisin ar phróiseas earcaíochta oifigigh rialtais agus fhostaithe na Stiúrthóireachta (Roinn 29/B (6)). Thairis sin, rialóidh an tÚdarás Sláine feidhmiú na Stiúrthóireachta, chomh maith le comhlíonadh na rialacha nós imeachta agus na dtreoirlínte (Roinn 29/B (9)). Beidh inniúlacht ag an Údarás dearbhuithe coinbhleachta leasa agus dearbhuithe leasa de chuid stiúrthóir DIAI agus dá chuid fostaithe a fhíorú (Roinn 29/B (9c)). I gcás saincheisteanna tromchúiseacha nó athfhillteacha maidir le comhlíontacht, beidh an tÚdarás Sláine in ann iniúchadh a dhéanamh ar DIAI (Roinn 29/B (9)). Tá sé d’oibleagáid ar DIAI de réir dlí rochtain iomlán a sholáthar don Údarás Sláine, arna iarraidh sin dó, ar aon dearbhú coinbhleachta leasa agus aon dearbhú leasa a láimhseálann an Stiúrthóireacht. Ba cheart do DIAI na doiciméid uile atá á mbainistiú ag an Stiúrthóireacht agus atá riachtanach chun cumhachtaí an Údaráis a fheidhmiú a sholáthar freisin (Roinn 29/B (9b) b)). Cuirfidh an Stiúrthóireacht tuarascáil bhliantúil faoi bhráid an Údaráis Sláine ina dtabharfar eolas faoina gníomhaíochtaí agus go háirithe faoi thorthaí na seiceálacha a rinneadh, faoi na bearta a rinneadh, faoi líon na dtuarascálacha a fuarthas agus faoi na cásanna a imscrúdaíodh (Roinn 29/B (10)). Ar deireadh, is díol sásaimh don Choimisiún gur chomhaontaigh an Ungáir nach gceanglófaí ar an Údarás Sláine rún an dearbhóra a chruthú i gcás dearbhuithe bréagacha nó dearbhuithe a líonadh amach go mícheart. Deimhníodh an méid sin i leasuithe a glacadh mar chuid den phacáiste seirbhíse an 22 Samhain 2022. (98)An 15 Samhain 2022 chuir Rialtas na hUngáire bille faoi bhráid an Tionóil Náisiúnta maidir leis an athrú ar stádas EUTAF, mar chuid den phacáiste seirbhíse. Glacadh an bille an 22 Samhain 2022. Déanfar EUTAF a chlaochlú óna stádas reatha mar eagraíocht lárnach bhuiséadach a oibríonn faoi údarás an Aire atá freagrach as airgeadas poiblí go horgán uathrialaitheach riaracháin stáit ón 1 Eanáir 2023 (Roinn 1 (1) agus Roinn 35 (1)). Beidh ceannteideal ar leith ag EUTAF i struchtúr an bhuiséid lárnaigh. Tíolacfaidh sé an togra dá bhuiséad agus tarchuirfidh an Rialtas gan athrú é chuig an Tionól Náisiúnta mar chuid den togra reachtach maidir leis an mbuiséad lárnach agus a chur chun feidhme. Ní fhéadfar a bhuiséad a mhodhnú ach amháin le toiliú na hArd-Stiúrthóireachta má tá údar cuí agus poiblí leis an modhnú agus más rud é nach gcuireann sé comhlíonadh éifeachtach tráthúil chúraimí na hArd-Stiúrthóireachta (Roinn 2) i mbaol. Beidh luach saothair an Ard-Stiúrthóra agus an Leas-Ard-Stiúrthóra cothrom le 8.4 oiread an mheán-olltuillimh mhíosúil sa gheilleagar náisiúnta agus 7.4 oiread an mheán-olltuillimh mhíosúil sa gheilleagar náisiúnta faoi seach (Roinn 30). Cinnfidh an tArd-Stiúrthóir prionsabail bheartas luacha saothair na hArd-Stiúrthóireachta agus na sochair neamhphá (Roinn 31). Coinneofar neamhspleáchas feidhmiúil agus gairmiúil EUTAF ar bun. Ní lorgóidh foireann EUTAF treoracha maidir lena cuid oibre iniúchóireachta ná ní ghlacfaidh sí leo. Is díol sásaimh don Choimisiún na hathruithe thuas ar an gcreat rialála lena rialaítear EUTAF, lena gcuirtear chun feidhme go héifeachtach an gealltanas a thíolaic an Ungáir i Litir mhí Mheán Fómhair. (99)Measann an Coimisiún gur ghlac an Ungáir na Príomhchéimeanna Cur Chun Feidhme agus go gcomhlíonann na téacsanna reachtacha ábhartha na gealltanais a leagtar síos leis an mbeart feabhais. VII.Laghdú a chur ar sciar na nósanna imeachta tairisceana ina bhfuil tairiscintí aonair a mhaoinítear ó chistí an Aontais (100)Gheall Rialtas na hUngáire go laghdófaí an sciar de nósanna imeachta tairisceana a mhaoinítear ó chistí an Aontais agus a dúnadh sa bhliain 2022 le tairiscintí aonair faoi bhun 15 %, arna thomhas le modheolaíocht Scórchlár an Mhargaidh Inmheánaigh, faoin 31 Nollaig 2022. Gheall sí an sprioc sin a bhaint amach gan choinníoll agus í a choinneáil ar bun gan teorainn ama. Gheall Rialtas na hUngáire freisin bearta breise a dhéanamh laistigh de 4 mhí i gcás inar mó sciar na dtairiscintí aonair ná 15 % in aon bhliain féilire ar leith, chun laghdú na soláthairtí tairisceana aonair a éascú agus chun iad a thabhairt ar ais faoi bhun na tairsí de 15 %. I gcás den sórt, gheall Rialtas na hUngáire go gcuirfeadh sé an tÚdarás Sláine agus an Coimisiún ar an eolas dá réir. (101)Ba í an Phríomhchéim Cur Chun Feidhme maidir leis an mbeart sin feidhmiú an chéad iniúchta ag EUTAF ar chomhlíonadh Scórchlár an Mhargaidh Inmheánaigh (agus ar sholáthar sonraí aonair leis an gCoimisiún agus go poiblí, más infheidhme) faoin 30 Meán Fómhair 2022. (102)An 7 Deireadh Fómhair 2022, rinne údaráis na hUngáire an tuarascáil iniúchóireachta maidir le leordhóthanacht na modheolaíochta tairisceana aonair arna heisiúint ag EUTAF a sheoladh chuig seirbhísí an Choimisiúin. Tar éis barúlacha a fháil ó sheirbhísí an Choimisiúin, leasaigh EUTAF an tuarascáil iniúchóireachta uaidh agus d’eisigh sé tuarascáil iniúchóireachta chríochnaitheach an 3 Samhain 2022. Ba é conclúid an iniúchta go raibh an mhodheolaíocht a úsáideadh leordhóthanach agus i gcomhréir leis an modheolaíocht arna húsáid ag Scórchlár an Mhargaidh Inmheánaigh, cé is móite d’eisceacht amháin a chruthaigh EUTAF moladh ina leith. Déanfaidh an Coimisiún faireachán ar an obair leantach maidir le moladh EUTAF mar chuid den thuairisciú ó Rialtas na hUngáire i gcomhréir le mír (17) thuas. (103)Measann an Coimisiún gur ghlac an Ungáir an Phríomhchéim Cur Chun Feidhme agus go bhfuair an Coimisiún dearbhú leordhóthanach ó thuarascáil iniúchóireachta EUTAF go bhfuil an mhodheolaíocht a úsáideadh i gcomhréir leis an modheolaíocht a úsáidtear ag Scórchlár an Mhargaidh Inmheánaigh, mar a cheanglaítear leis an mbeart feabhais. Tá an measúnú sin gan dochar do bhaint amach na tairsí 15 % a leagtar amach i gcomhréir le mír (100) thuas. Déanfaidh an Coimisiún faireachán ar chur chun feidhme an bhirt feabhais sin mar chuid den tuairisciú ó Rialtas na hUngáire i gcomhréir le mír (17) thuas.

VIII.Laghdú a chur ar sciar na nósanna imeachta tairisceana ina bhfuil tairiscintí aonair a mhaoinítear ón mbuiséad náisiúnta (104)Ar an gcuma chéanna leis an mbeart feabhais roimhe sin (vii.), gheall Rialtas na hUngáire go laghdófaí i dtrí chéim an sciar de nósanna imeachta tairisceana a mhaoinítear ón mbuiséad náisiúnta agus a dúnadh i mbliain féilire le tairiscintí aonair faoi bhun 15 %, arna thomhas le modheolaíocht Scórchlár an Mhargaidh Inmheánaigh, faoin 31 Nollaig 2024. Gheall sí an sprioc sin a bhaint amach gan choinníoll agus í a choinneáil ar bun gan teorainn ama. Gheall Rialtas na hUngáire freisin bearta breise a mholadh laistigh de 4 mhí i gcás inar mó sciar na dtairiscintí aonair ná 15 % in aon bhliain féilire ar leith, chun laghdú na soláthairtí tairisceana aonair a éascú agus chun iad a thabhairt ar ais faoi bhun na tairsí de 15 %. Sa chás sin, gheall Rialtas na hUngáire go gcuirfeadh sé an tÚdarás Sláine agus an Coimisiún ar an eolas dá réir. (105)I gcomhréir leis an Iarscríbhinn a ghabhann leis an Meabhrán Míniúcháin, ní raibh aon Phríomhchéim Cur Chun Feidhme láithreach maidir leis an mbeart feabhais sin. Déanfaidh an Coimisiún faireachán ar chur chun feidhme an bhirt feabhais sin mar chuid den tuairisciú ó Rialtas na hUngáire i gcomhréir le mír (17) thuas. IX.Uirlis tuairiscithe tairisceana aonair a fhorbairt chun faireachán a dhéanamh agus tuarascáil a thabhairt ar sholáthair phoiblí a dhúntar trí thairiscintí aonair (106)I dteannta na mbeart feabhais a bhaineann le laghdú nósanna imeachta tairisceana aonair a ndéantar cur síos orthu thuas(vii. agus viii.), gheall Rialtas na hUngáire uirlis faireacháin agus tuairiscithe nua a fhorbairt chun an sciar de nósanna imeachta soláthair a bhfuil tairiscintí aonair a mhaoinítear ó acmhainní náisiúnta nó ó thacaíocht ón Aontas nó ón dá fhoinse sin mar thoradh orthu a thomhas faoin 30 Meán Fómhair 2022. Gheall sí an uirlis a choinneáil ar bun ar feadh tréimhse neamhtheoranta ama. Gheall Rialtas na hUngáire freisin go bhfoilseoidh sí tuarascáil bhliantúil i scríbhinn bunaithe ar an bhfaisnéis a bhailigh an uirlis tuairiscithe tairisceana aonair, a bheidh le hullmhú ag an Aireacht atá freagrach as soláthar poiblí agus a fhoilseofar faoin 15 Feabhra gach bliain ar shuíomh an Chórais Soláthair Phoiblí Leictreonaigh (EPS). (107)Ba iad na Príomhchéimeanna Cur Chun Feidhme maidir leis an mbeart sin (i) forbairt uirlise faireacháin agus tuairiscithe nua bunaithe ar shonraí a fuarthas ó EPS faoin 30 Meán Fómhair 2022 agus (ii) deimhniú ón Ard-Stiúrthóireacht um Iniúchóireacht ar Chistí Eorpacha (EUTAF) go mbeadh an uirlis lánfheidhmiúil agus oibríochtúil faoin 30 Meán Fómhair 2022. (108)An 7 Deireadh Fómhair 2022, rinne údaráis na hUngáire an tuarascáil iniúchóireachta dtaca leis an uirlis faireacháin agus tuairiscithe maidir le soláthair phoiblí tairisceana aonair arna n‑eisiúint ag EUTAF a sheoladh chuig an gCoimisiún. Tar éis barúlacha a fháil ó sheirbhísí an Choimisiúin, d’eisigh EUTAF tuarascáil iniúchóireachta chríochnaitheach an 3 Samhain 2022. Léirítear sa tuarascáil go bhfuil uirlis tuairiscithe tairisceana aonair i bhfeidhm, go bhfuil sí oibríochtúil, feidhmiúil agus in ann faireachán a dhéanamh ar chóimheas nósanna imeachta soláthair phoiblí tairisceana aonair. Léirítear sa tuarascáil go bhféadfaí comhsheasmhacht le sonraí EPS a bhunú i bprionsabal. I gcomhréir leis an mbeart feabhais, déa